
Π Ρ Α Κ Τ Ι Κ Ο
(Άρθρο 40 παρ. 1 Κ.τ.Β.)

Στην Αθήνα σήμερα, 24 Ιουνίου 2026, ημέρα Παρασκευή και ώρα 10.10΄π.μ., στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης υπό την προεδρία του Αντιπροέδρου αυτής, κ. Παναγή Καππάτου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Δικαιοσύνης «Μέτρα για την προστασία από στρατηγικές αγωγές προς αποθάρρυνση της συμμετοχής του κοινού σύμφωνα με την Οδηγία (ΕΕ) 2024/1069 - Νέο πλαίσιο για τη συμμόρφωση της Διοίκησης στις δικαστικές αποφάσεις - Λοιπές διατάξεις».
Στη συνεδρίαση παρέστησαν ο Υφυπουργός Δικαιοσύνης κ. Ιωάννης Μπούγας, καθώς και αρμόδιοι υπηρεσιακοί παράγοντες.
[bookmark: _Hlk241573749]Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές, κ.κ. Αθανασίου Χαράλαμπος, Αντωνίου Μαρία, Βούλτεψη Σοφία, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καλογερόπουλος Δημήτριος, Καππάτος Παναγής, Καραμπατσώλη Κωνσταντίνα, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κυριαζίδης Δημήτριος, Κωτσός Γεώργιος, Λαζαρίδης Μακάριος, Μακρή Ζωή (Ζέττα), Μάνη – Παπαδημητρίου Άννα, Μαντάς Περικλής, Μαρκογιαννάκης Αλέξανδρος, Μπαρτζώκας Αναστάσιος, Μπουκώρος Χρήστος, Νικολακόπουλος Ανδρέας, Οικονόμου Βασίλειος, Ράπτη Ζωή, Τριαντόπουλος Χρήστος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Δουδωνής Παναγιώτης, Λιακούλη Ευαγγελία, Μάντζος Δημήτριος, Πάνας Απόστολος, Τσίμαρης Ιωάννης, Λαμπρούλης Γεώργιος, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Ακρίτα Ελένη, Πολάκης Παύλος, Ξανθόπουλος Θεόφιλος, Παπαηλιού Γεώργιος, Γραμμένος Βασίλειος, Χήτας Κωνσταντίνος, Κουρουπάκη Ασπασία, Ρούντας Γεώργιος, Ρούσσου Έλλη, Βαλτογιάννης Διονύσιος, Δημητροκάλλης Ιωάννης, Καραγεωργοπούλου Ελένη, Κατσιβαρδάς Χαράλαμπος, Σαρακιώτης Ιωάννης, Τζανακόπουλος Δημήτριος, Τσαπανίδου Παρθένα (Πόπη), Χρηστίδου Ραλλία, Ψυχογιός Γεώργιος.
ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Δικαιοσύνης με τίτλο «Μέτρα για την προστασία από στρατηγικές αγωγές προς αποθάρρυνση της συμμετοχής του κοινού σύμφωνα με την Οδηγία (ΕΕ) 2024/1069 - Νέο πλαίσιο για τη συμμόρφωση της Διοίκησης στις δικαστικές αποφάσεις - Λοιπές διατάξεις».
 Στη συνεδρίαση παρίσταται ο Υφυπουργός Δικαιοσύνης, κύριος Ιωάννης Μπούγας. Ως προς τον προγραμματισμό των επόμενων συνεδριάσεων. πρότασή μου είναι να συνεχίσουμε την επεξεργασία του σχεδίου νόμου τη Δευτέρα 27 Ιουλίου και ώρα 14:00΄μ.μ. με την ακρόαση των εξωκοινοβουλευτικών προσώπων, την Τρίτη 28 Ιουλίου και ώρα 13:00΄μ.μ, με την συζήτηση επί των άρθρων και την Πέμπτη 30 Ιουλίου και ώρα 10:00΄π.μ., με την β΄ ανάγνωση του νομοσχεδίου. 
Στο σημείο αυτό θα ήθελα οι Εισηγητές και οι Ειδικοί Αγορητές να προτείνουν τους φορείς που θα κληθούν στην επόμενη συνεδρίασή μας. Οι προτάσεις παρακαλώ να κατατεθούν και γραπτώς στη Γραμματεία της Επιτροπής, ώστε να καταρτιστεί ο σχετικός κατάλογος των φορέων σύμφωνα με τα οριζόμενα στην παράγραφο 5 του άρθρου 38 του Κανονισμού της Βουλής τον οποίον θα σας ανακοινώσω στη συνέχεια.
Πριν ξεκινήσουμε, ζήτησε τον λόγο η κυρία Ρούσσου επί της διαδικασίας. Παρακαλώ.
[bookmark: _Hlk241742518]ΕΛΛΗ ΡΟΥΣΣΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Κύριε Πρόεδρε, την Τρίτη ψηφίζεται το νομοσχέδιο του Υπουργείου Πολιτισμού. Θα είμαστε όλοι στην Ολομέλεια. Βάζετε την Τρίτη στις 13.00΄.
ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής): Την Τρίτη στις 13.00΄.
ΕΛΛΗ ΡΟΥΣΣΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Θα μας απασχολήσει όλους, είναι ένα πολύ σημαντικό νομοσχέδιο. Σας παρακαλώ κοιτάξτε το. Τώρα, είναι 10.00΄η ώρα, την ίδια ώρα ακούγονται φορείς γι’ αυτό το νομοσχέδιο. Είναι δύο νομοσχέδια. Το ένα του Υπουργείου Δικαιοσύνης και το άλλο του Υπουργείου Πολιτισμού που οφείλουμε να δείξουμε επιμέλεια, προσοχή να μελετήσουμε τι είπαν οι φορείς. Είναι αδύνατον αυτό το πρόγραμμα που λέτε τώρα για την Τρίτη.
ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής): Κυρία Ρούσσου, δεν μπορούμε να αλλάξουμε ημέρα διότι, δεν θα προλάβουμε μετά. Κλείνει η Βουλή την επόμενη Παρασκευή. Δεν είστε η μόνη Βουλευτής στο κόμμα. Λυπάμαι, δεν μπορεί να γίνει η αλλαγή διότι, δεν βγαίνουν οι προθεσμίες μετά. 
ΕΛΛΗ ΡΟΥΣΣΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Μα όλοι έχουμε εργασίες μέσα στη Βουλή.
[bookmark: _Hlk241742764]ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής): Είστε εισηγήτρια στο νομοσχέδιο του Υπουργείου Πολιτισμού; 
ΕΛΛΗ ΡΟΥΣΣΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):Ναι.
ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής): Δεν βγαίνουν, όμως, οι προθεσμίες αν τα αλλάξουμε. Έχετε κάτι να μας προτείνετε; 
[bookmark: _Hlk241742740]ΕΛΛΗ ΡΟΥΣΣΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Αν πάτε την Τετάρτη δηλαδή;
ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής): Όχι, δεν βγαίνει. Για την γ΄ ανάγνωση  πρέπει να τηρήσουμε τις προθεσμίες των δύο ημερών. Δεν βγαίνει. Προχωράμε.
Τον λόγο έχει η κυρία Μάνη Παπαδημητρίου για την πρόταση των φορέων.
ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Εισηγήτρια της Πλειοψηφίας): Ευχαριστώ κύριε Πρόεδρε. Οι φορείς που προτείνουμε είναι η Ένωση Δικαστικών Λειτουργών του Συμβουλίου της Επικρατείας, Ομοσπονδία Δικαστικών Επιμελητών Ελλάδας, Εταιρεία Νομικών Βορείου Ελλάδος, Ένωση Συντακτών Ημερησίων Εφημερίδων Αθηνών, Ένωση Εκδοτών Διαδικτύου, Ολομέλεια Δικηγορικών Συλλόγων Ελλάδας, Ανώτατη Συνομοσπονδία Πολυτέκνων Ελλάδας, Ένωση Δικαστών και Εισαγγελέων και η Διευθύντρια του Εργαστηρίου Παθολογικής Ανατομικής του τομέα Λοιμωδών και Παρασιτικών Νοσημάτων και Παθολογικής Ανατομικής του Τμήματος Κτηνιατρικής της Σχολής Επιστημών Υγείας του Αριστοτελείου Πανεπιστημίου Θεσσαλονίκης. Έδωσα και την κατάσταση στην Γραμματεία, κυρία Πρόεδρε.
ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής): Τον λόγο έχει η κυρία Λιακούλη.
ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας): Εμείς προτείνουμε τους εξής φορείς: Ολομέλεια Δικηγορικών Συλλόγων Ελλάδος, Ένωση Δικαστών και Εισαγγελέων, Ένωση Εισαγγελέων Ελλάδας, Ένωση Διοικητικών Δικαστών, Συντονιστική Επιτροπή των Συμβολαιογραφικών Συλλόγων Ελλάδος, Ένωση Ασκουμένων και νέων Δικηγόρων Αθηνών, Ομοσπονδία Δικαστικών Επιμελητών Ελλάδας, Ομοσπονδία Δικαστικών Υπαλλήλων Ελλάδας, Ένωση Ποινικολόγων και Μαχόμενων Δικηγόρων, ΕΣΗΕΑ, Ένωση Ιδιοκτητών Ημερησίων Εφημερίδων Αθηνών, Πανελλήνια Ομοσπονδία Ενώσεων Συντακτών, GREENPEACE, WWF HELLAS, Εθνική Επιτροπή για τα Δικαιώματα του Ανθρώπου, Συνήγορος του Πολίτη, Ελληνικό Κτηματολόγιο, Εθνική Σχολή Δικαστικών Λειτουργών, ΑΔΕΔΥ, Διοικητικό Επιμελητήριο Ελλάδας, Ένωση Αποφοίτων Εθνικής Σχολής Δημόσιας Διοίκησης, Ελληνική Ιατροδικαστική Εταιρεία, ΓΕΩΤΕΕ, Πανελλήνιος Κτηνιατρικός Σύλλογος, Πανελλήνια Φιλοζωική Ομοσπονδία, Υπηρεσία Πολιτικής Αεροπορίας, Ρυθμιστική Αρχή Σιδηροδρόμων. 
Κύριε Πρόεδρε, θέλω να κάνω μία επισήμανση στους προτεινόμενους φορείς εάν μου επιτρέπετε. Θεωρώ ότι πρέπει σε ό,τι αφορά το θέμα των ιατροδικαστών και κτηνιάτρων και τις ρυθμίσεις που φέρει το νομοσχέδιο επειδή γνωρίζετε και εσείς ότι υπάρχουν σφοδρές αντιδράσεις, ζητάμε να κληθούν όλοι οι προτεινόμενοι φορείς οι οποίοι αφορούν την ενότητα την συγκεκριμένη. 
ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής): Τον λόγο έχει ο κ. Γεώργιος Παπαηλιού.
ΓΕΩΡΓΙΟΣ ΠΑΠΑΗΛΙΟΥ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»): Επιπρόσθετα των όσων προτάθηκαν από τους άλλους συναδέλφους, την Ελληνική Ένωση για τα Δικαιώματα του Ανθρώπου, την Ομοσπονδία Δικαστικών Υπαλλήλων, την Ένωση Δικαστών και Εισαγγελέων εάν δεν κάνω λάθος έχει προταθεί και από άλλο συνάδελφο, την Ολομέλεια των Προέδρων των Δικηγορικών Συλλόγων, την Ένωση Ελλήνων Δικονομολόγων και την Οργάνωση «Reporters United» και την ΕΣΗΕΑ. 
ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής): Τον λόγο έχει η κυρία Μαρία Κομνηνάκα. 
ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Αν από αυτά που άκουσα, επειδή μας έχουν στείλει και τα υπομνήματα, θα ήθελα να προστεθεί η Ένωση Διοικητικών Δικαστών. Δεν ξέρω αν την είπατε. Εντάξει. Τα άλλα, τα άκουσα καθοδόν.
ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής): Τον λόγο έχει ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ», κ. Βασίλειος Γραμμένος.
ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»): Κάποιοι φορείς ακούστηκαν, ωστόσο, θα ήθελα να τους επισημάνω κι εγώ. Τον Δικηγορικό Σύλλογο Αθηνών, τον Δικηγορικό Σύλλογο Πειραιά, την Ένωση Δικαστών και Εισαγγελέων, την Ολομέλεια Δικηγορικών Συλλόγων Ελλάδος, την Ένωση Διοικητικών Δικαστών, τον Σύλλογο Δικαστικών Υπαλλήλων Αθήνας, την Ένωση Συντακτών ασφαλώς και την Ομοσπονδία Δικαστικών Υπαλλήλων Ελλάδος.
ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής): Τον λόγο έχει ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ‘’ΝΙΚΗ’’», κ. Γεώργιος Ρούντας.
ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ‘’ΝΙΚΗ’’»): Αν και σχεδόν όλοι από αυτούς που έχουμε να καταθέσουμε έχουν προταθεί θα του πω τυπικά κι εγώ. Την Ολομέλεια των Δικηγορικών Συλλόγων, το ΔΣΑ, την ΕΣΗΕΑ, την ΠΟΕΣΥ, την Ένωση Δικαστών και Εισαγγελέων, την Ένωση Διοικητικών Δικαστών, την Ομοσπονδία Δικαστικών Υπαλλήλων, το Ινστιτούτο Υγείας του Παιδιού και την ΑΠΔΠΧ. Θα σας τα καταθέσουμε και γραπτώς.
ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής): Τον λόγο έχει η Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ», κ. Έλλη Ρούσσου.
ΕΛΛΗ ΡΟΥΣΣΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Η «Πλεύση Ελευθερίας» θέλει να κληθούν η Ολομέλεια των Δικηγορικών Συλλόγων Ελλάδος, η Ένωση Δικαστών και Εισαγγελέων, η Ένωση Διοικητικών Δικαστών, η Ένωση Ελλήνων Δικονομολόγων, η Ένωση Ποινικολόγων και Μαχόμενων Δικηγόρων, η ΕΣΗΕΑ, η ΠΟΕΣΥ, η Εθνική Επιτροπή για τα Δικαιώματα του Ανθρώπου, η Ελληνική Ένωση για τα Δικαιώματα του Ανθρώπου, ο Συνήγορος του Πολίτη, ο Σύλλογος Δικαστικών Υπαλλήλων Διοικητικών Δικαστηρίων Αθήνας, η Ομοσπονδία Δικαστικών Υπαλλήλων Ελλάδος και ως πρόσφατη περίπτωση εναγομένου σε SLAPP αγωγή, ο Χρυσός Ολυμπιονίκης, Κακλαμανάκης Νικόλαος. Θα βοηθήσει πάρα πολύ με την εμπειρία του να μας τα πει.
ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής): Πριν δώσω τον λόγο στους Εισηγητές και στους Ειδικούς Αγορητές για τις τοποθετήσεις τους επί της αρχής του σχεδίου νόμου, θα ήθελα να ρωτήσω τον κύριο Υφυπουργό, εάν θα ήθελε να κάνει εισαγωγική τοποθέτηση.
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Στο τέλος. 
[bookmark: _Hlk242129657]ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής): Εντάξει, κύριε Υφυπουργέ. 
ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Θα μας πείτε τον προγραμματισμό;
ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής): Θα σας τον πω. Όποιος άλλος επιθυμεί να τοποθετηθεί, παρακαλώ να ενημερώσει τη Γραμματεία της Επιτροπής.
Κυρία Κομνηνάκα, ο προγραμματισμός είναι Δευτέρα, 27 Ιουλίου και ώρα 14.00΄με την ακρόαση των εξωκοινοβουλευτικών προσώπων, την Τρίτη, 28 Ιουλίου στις 13.00΄ η συζήτηση επί των άρθρων και Πέμπτη, 30 Ιουλίου στις 10.00΄ η β΄ ανάγνωση. Εντάξει;
ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Ναι.
ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής): Να προχωρήσουμε τώρα στις εισηγήσεις. Στο σημείο αυτό τον λόγο έχει για 15΄ η Εισηγήτρια της Πλειοψηφίας, κ. Άννα Μάνη – Παπαδημητρίου. Έχετε τον λόγο, κυρία συνάδελφε.
ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Εισηγήτρια της Πλειοψηφίας): Κυρίες και κύριοι συνάδελφοι, κύριε Υπουργέ, συζητούμε σήμερα το σχέδιο νόμου του Υπουργείου Δικαιοσύνης με τίτλο ««Μέτρα για την προστασία από στρατηγικές αγωγές προς αποθάρρυνση της συμμετοχής του κοινού σύμφωνα με την Οδηγία (ΕΕ) 2024/1069 - Νέο πλαίσιο για τη συμμόρφωση της Διοίκησης στις δικαστικές αποφάσεις και Λοιπές διατάξεις».
Το νομοσχέδιο δομείται σε επτά Μέρη.
Στο Μέρος Α΄, ενσωματώνεται η Οδηγία της Ευρωπαϊκής Ένωσης για την προστασία από καταχρηστικές αγωγές με δικονομικές εγγυήσεις, κυρώσεις και οργανωτικές ρυθμίσεις για την εφαρμογή του νέου πλαισίου.
Στο Μέρος Β΄, θεσπίζεται νέο πλαίσιο συμμόρφωσης της διοίκησης προς τις δικαστικές αποφάσεις με αναμόρφωση της σχετικής διαδικασίας, κυρώσεις και μηχανισμό δικαστικής υποκατάστασης σε περιπτώσεις επίμονης μη συμμόρφωσης.
Στο Μέρος Γ΄, περιλαμβάνονται οργανωτικές και λειτουργικές ρυθμίσεις για τα δικαστήρια και τις εισαγγελίες καθώς και επιμέρους δικονομικές και διοικητικές παρεμβάσεις.
Στο Μέρος Δ΄, περιλαμβάνονται ρυθμίσεις για τη λειτουργία της δικαιοσύνης, τη διαμεσολάβηση, τη δικαστική συνεργασία με την Europol και την Eurojust και την ενίσχυση της προστασίας ανηλίκων θυμάτων.
Στο Πέμπτο Μέρος εισάγονται ρυθμίσεις για τις ιατροδικαστικές υπηρεσίες, το ειδικό μισθολογικό καθεστώς προσωπικού, τους δικαστικούς επιμελητές, τους συμβολαιογράφους, την Εθνική Σχολή Δικαστικών Λειτουργών και λοιπά οργανωτικά ζητήματα του Υπουργείου Δικαιοσύνης.
Στο Έκτο Μέρος περιλαμβάνονται λοιπές διατάξεις, του Υπουργείου Δικαιοσύνης και άλλων Υπουργείων που αφορούν μεταξύ άλλων την πειθαρχική διαδικασία στο Δημόσιο, ζητήματα δημόσιας διοίκησης, την προετοιμασία της Ελληνικής Προεδρίας του Συμβουλίου της Ευρωπαϊκής Ένωσης, την προστασία της ψυχικής υγείας ανηλίκων και τη σύσταση της ενιαίας ψηφιακής πύλης πληρωμών.
Στο Έβδομο Μέρος, είναι το ακροτελεύτιο άρθρο για την έναρξη ισχύος του νομοσχεδίου.
Θα αναφερθώ πιο αναλυτικά στα μέρη και στα επιμέρους κεφάλαια.
Στο Α΄ Μέρος του νομοσχεδίου ενσωματώνεται στην Ελληνική Έννομη Τάξη η Οδηγία 2024/1069 του Ευρωπαϊκού Κοινοβουλίου και του Συμβουλίου, η οποία θεσπίζει ένα ενισχυμένο πλαίσιο προστασίας των προσώπων που συμμετέχουν στον δημόσιο διάλογο από προδήλως αβάσιμες ή καταχρηστικές δικαστικές διαδικασίες τις γνωστές ως στρατηγικές αγωγές προς αποθάρρυνση της συμμετοχής του κοινού. Με τις προτεινόμενες διατάξεις ενισχύεται το ισχύον εθνικό δικονομικό πλαίσιο, ώστε να παρέχεται ουσιαστική προστασία σε φυσικά και νομικά πρόσωπα που γίνονται αποδέκτες τέτοιων καταχρηστικών αγωγών ή διαδικασιών, οι οποίες δεν αποσκοπούν στην προάσπιση ενός έννομου δικαιώματος, αλλά χρησιμοποιούνται ως μέσο εκφοβισμού και αποθάρρυνσης της συμμετοχής σε ζητήματα δημοσίου ενδιαφέροντος. Παράλληλα εισάγονται συγκεκριμένες δικονομικές εγγυήσεις που θωρακίζουν αποτελεσματικότερα την ελευθερία της έκφρασης και της πληροφόρησης περιορίζοντας την καταχρηστική αξιοποίηση της ανισορροπίας ισχύος μεταξύ των διαδίκων. Ιδιαίτερη σημασία έχει το γεγονός ότι η ελληνική νομοθετική πρωτοβουλία δεν περιορίζεται στο ελάχιστο πεδίο εφαρμογής της Οδηγίας που αφορά τις διασυνοριακές διαφορές. 
Αντιθέτως, επεκτείνει το προστατευτικό αυτό πλαίσιο και στις αμιγώς εσωτερικές υποθέσεις σε εναρμόνιση τόσο με τη σύσταση 2022/758 της Ευρωπαϊκής Επιτροπής όσο και με τη σύσταση του 2004 της Επιτροπής Υπουργών του Συμβουλίου της Ευρώπης. Με τον τρόπο αυτόν διασφαλίζεται ότι η δικαστική προστασία εξακολουθεί να υπηρετεί τον πραγματικό της σκοπό δηλαδή, την προάσπιση των έννομων δικαιωμάτων και δεν μετατρέπεται σε εργαλείο εκφοβισμού ή φίμωσης όσων συμμετέχουν καλόπιστα στον δημόσιο διάλογο για ζητήματα δημοσίου ενδιαφέροντος.
Με τις ρυθμίσεις του Κεφαλαίου Α΄ του Πρώτου Μέρους καθορίζονται το αντικείμενο, το πεδίο εφαρμογής και οι βασικοί ορισμοί του νέου πλαισίου.
Στο Κεφάλαιο Β΄, θεσπίζεται σε συμμόρφωση με την Οδηγία 2024/1069 ειδική ταχεία διαδικασία για την αντιμετώπιση προδήλως αβάσιμων ή καταχρηστικών αγωγών και εισάγεται η δυνατότητα πρώιμης απόρριψης των αγωγών σύντομες και δεσμευτικές προθεσμίες, δικονομικές εγγυήσεις υπέρ του εναγομένου, κυρώσεις για την αποτροπή καταχρηστικών πρακτικών καθώς και δυνατότητα παρέμβασης φορέων που προασπίζουν την ελευθερία της δημόσιας συμμετοχής.
Με το Κεφάλαιο Γ` προσαρμόζεται ο κώδικας Πολιτικής Δικονομίας στις απαιτήσεις της Οδηγίας με πρόβλεψη ειδικής δωσιδικίας για αξιώσεις αποζημίωσης από καταχρηστικές διαδικασίες σε τρίτες χώρες, νέους λόγους άρνησης, αναγνώρισης και εκτέλεσης σχετικών αλλοδαπών αποφάσεων και αποσαφήνιση του δικονομικού καθεστώτος των αγωγών αστικής ευθύνης του τύπου. 
Με το Κεφάλαιο Δ` θεσπίζονται οργανωτικά μέτρα για την εφαρμογή του νέου πλαισίου ιδίως ως προς την συλλογή στοιχείων, την ενημέρωση και κατάρτιση των εμπλεκομένων και την ευαισθητοποίηση του κοινού. 
Τέλος, το Κεφάλαιο Ε` περιλαμβάνει τις τελικές και μεταβατικές διατάξεις διασφαλίζοντας τη διατήρηση της ισχύος υφιστάμενων διεθνών συμβάσεων και την ομαλή εφαρμογή του νέου πλαισίου. Σκοπός της ρύθμισης, είναι η προστασία της ελεύθερης συμμετοχής στον δημόσιο διάλογο και της άσκησης των δημοκρατικών δικαιωμάτων από καταχρηστικές δικαστικές διαδικασίες. Η κακόπιστη χρήση δικονομικών μέσων και η ανισορροπία ισχύος μεταξύ των διαδίκων, μπορούν να περιορίσουν την ελευθερία της έκφρασης και το δικαίωμα ενημέρωσης για ζητήματα δημόσιου ενδιαφέροντος. Με την ενσωμάτωση της Οδηγίας συμπληρώνεται το υφιστάμενο πλαίσιο προστασίας σε εθνικό και διασυνοριακό επίπεδο. 
Συνεχίζοντας στο Δεύτερο Μέρος, με το δεύτερο μέρος του σχεδίου νόμου αναμορφώνεται το πλαίσιο συμμόρφωσης της διοίκησης προς τις δικαστικές αποφάσεις το οποίο θεσπίστηκε με τον ν. 3.068 του 2002 κατ` εφαρμογή του άρθρου 95 παράγραφος 5 του Συντάγματος.
 Στόχος είναι η αντιμετώπιση του φαινομένου της μη συμμόρφωσης ή της  καθυστερημένης και πλημμελούς εκτέλεσης των δικαστικών αποφάσεων από την διοίκηση. Παρά το ότι έχουν γίνει αρκετά βήματα το ισχύον πλαίσιο δεν έχει αποδώσει τα αναμενόμενα αποτελέσματα όπως αναδεικνύεται και από τη νομολογία του Ευρωπαϊκού Δικαστηρίου των Δικαιωμάτων του Ανθρώπου, η μη συμμόρφωση της διοίκησης έχει αποκτήσει έναν πιο συστημικό χαρακτήρα ενώ, η προβλεπόμενη διαδικασία δεν διασφαλίζει την έγκαιρη και αποτελεσματική εκτέλεση των δικαστικών αποφάσεων  και για τον λόγο αυτόν το Δεύτερο Μέρος εκσυγχρονίζει τη διαδικασία συμμόρφωσης επιταχύνοντας τα επιμέρους στάδια της, ενισχύοντας τη συμμετοχή της διοίκησης και τις αρμοδιότητες των συμβουλίων συμμόρφωσης, καθώς και την αξιοποίηση των διαθέσιμων μέσων για την ενεργοποίηση της πειθαρχικής, ποινικής και αστικής ευθύνης των αρμοδίων οργάνων. 
Η συμμόρφωση της διοίκησης προς τις δικαστικές αποφάσεις αποτελεί θεμελιώδη προϋπόθεση για την αποτελεσματική δικαστική προστασία καθώς η εκτέλεση των δικαστικών αποφάσεων αποτελεί σύμφωνα με τη νομολογία του (ΕΔΔΑ) ΤΟΥ Ευρωπαϊκού Δικαστηρίου Δικαιωμάτων του Ανθρώπου αναπόσπαστο στοιχείο του δικαιώματος σε δίκαιη δίκη όπως κατοχυρώνεται στο άρθρο 6 της ΕΣΔΑ. 
Στο πλαίσιο αυτό, παρότι στην εθνική έννομη τάξη υφίσταται ήδη ένα θεσμικό πλαίσιο με το ν. 3.068 του 2022 όπως προανέφερα, κρίνεται αναγκαία η περαιτέρω ενίσχυση των σχετικών μηχανισμών, προκειμένου να επιτυγχάνεται ταχύτερη και αποτελεσματικότερη εκτέλεση των δικαστικών αποφάσεων. 
Στη συνέχεια οι ρυθμίσεις του Τρίτου Μέρους αφορούν την οργάνωση και λειτουργία των δικαστηρίων και των δικαστικών υπηρεσιών με παρεμβάσεις σε ζητήματα στελέχωσης, διοίκησης και λειτουργικής τους υποστήριξης. Ειδικότερα ρυθμίζονται θέματα που αφορούν μεταξύ άλλων το γραφείο ευρωπαίων εντεταλμένων εισαγγελέων, τον δικαστικό χάρτη, την στέγαση δικαστικών υπηρεσιών, τη λειτουργία δικαστικών και υπηρεσιακών συμβουλίων, καθώς και επιμέρους ζητήματα υπηρεσιακής κατάστασης δικαστικών υπαλλήλων. 
Παράλληλα εκσυγχρονίζεται η λειτουργία του Συμβουλίου Επικρατείας με την δυνατότητα εξ` αποστάσεως παράστασης και ανακοίνωσης των περιεχομένων των αποφάσεων των δικαστικών σχηματισμών του. Τέλος, μια ιδιαίτερα θετική ρύθμιση, μια κοινωνική ρύθμιση. Θεσπίζεται ποσόστωση σε ποσοστό 16% υπέρ των πολυτέκνων στις διαδικασίες πρόσληψης και κατάρτισης δικαστικών υπαλλήλων, κατ` εφαρμογήν της προβλεπόμενης ειδικής προστασίας και κατά την πλήρωση θέσεων δικαστικών υπαλλήλων ενισχύοντας έτσι την προστασία της πολυτεκνικής οικογένειας με την κατοχύρωση της ίσης μεταχείρισης. 
Στο Τέταρτο Μέρος οι προτεινόμενες ρυθμίσεις αποσκοπούν στη βελτίωση επιμέρους ζητημάτων της πολιτικής και ποινικής δικαιοσύνης, της διεθνούς δικαστικής συνεργασίας και της προστασίας των θυμάτων εγκληματικών πράξεων. Ειδικότερα περιλαμβάνουν παρεμβάσεις στην πολιτική δίκη με ρυθμίσεις για τον Άρειο Πάγο, τις ανακοπές εκτέλεσης και τις διαφορές επί ακινήτων αγνώστου ιδιοκτήτη, καθώς και μέτρα ενίσχυσης της δικαστικής συνεργασίας για την αντιμετώπιση της τρομοκρατίας και την ασφαλή ανταλλαγή πληροφοριών με την Europol και την Eurojust.
 Παράλληλα ενισχύεται το πλαίσιο προστασίας των θυμάτων εγκληματικών πράξεων και θεσπίζονται ειδικές υποχρεώσεις για την έγκαιρη αναφορά από τους γιατρούς περιστατικών κακοποίησης ανηλίκων. Ενισχύεται η προστασία των παιδιών -η πιο ευάλωτη ομάδα της κοινωνίας μας- μέσω της υποχρέωσης των ιατρών να αναφέρουν περιστατικά κακοποίησης ανηλίκων, όταν διαπιστώνουν σχετικές ενδείξεις και παράλληλα διασφαλίζεται η προστασία των ίδιων των ιατρών που καλόπιστα προβαίνουν στις σχετικές αναφορές. 
Θα σταθώ στην διάταξη του άρθρου 21, με την οποία ρυθμίζονται οι αγωγές αναγνώρισης κυριότητας λόγω έκτακτης χρησικτησίας για ακίνητα που έχουν καταχωριστεί στο κτηματολόγιο ως αγνώστου ιδιοκτήτη. Καθιερώνεται πριν από τη συζήτηση της αγωγής, υποχρεωτική αρχική συνεδρία διαμεσολάβησης μεταξύ του ενάγοντος και του ελληνικού Δημοσίου ενώπιον πιστοποιημένου κτηματολογικού διαμεσολαβητή. Η παράλειψή της συνεπάγεται το απαράδεκτο της αγωγής εφόσον το ελληνικό Δημόσιο δεν προβάλει δικαιώματα επί του ακινήτου και ο ενάγων προσκομίζει τα προβλεπόμενα αποδεικτικά στοιχεία, συντάσσεται πρακτικό διαμεσολάβησης το οποίο καταχωρίζεται στο κτηματολόγιο με αιτία κτήσης την έκτακτη χρησικτησία αντίθετα, εάν το Δημόσιο προβάλλει αντιρρήσεις ή αξίωση κυριότητας, η υπόθεση εισάγεται προς εκδίκαση στο αρμόδιο Πρωτοδικείο. 
Τέλος, στο Έκτο  Μέρος, ρυθμίζονται ζητήματα της δημόσιας διοίκησης μεταξύ των οποίων η σύσταση ενιαίας ψηφιακής πύλης πληρωμών στο πλαίσιο του ψηφιακού μετασχηματισμού του Δημοσίου. Η νέα ψηφιακή υποδομή ενισχύει τη διαλειτουργικότητα, την απλοποίηση των συναλλαγών με τους πολίτες και τη διαφάνεια στη λειτουργία της διοίκησης σε ευθυγράμμιση με τις ευρωπαϊκές πολιτικές ψηφιακής διακυβέρνησης και στο Έβδομο Μέρος είναι το προτελευταίο άρθρο για την έναρξη ισχύος του νόμου.
Κυρίες και κύριοι συνάδελφοι, το υπό συζήτηση νομοσχέδιο συνιστά ένα ακόμη βήμα για μια πιο αποτελεσματική δικαιοσύνη και μια πιο σύγχρονη δημόσια διοίκηση με επίκεντρο τον πολίτη και τις ανάγκες της κοινωνίας μας. 
 ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής): Προχωράμε στην Εισηγήτρια της Μειοψηφίας, κυρία Ευαγγελία Λιακούλη.
 ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας): Κύριε Υπουργέ, κυρίες και κύριοι συνάδελφοι στις 16 Φεβρουαρίου του τρέχοντος έτους -ο κύριος Υπουργός ξέρει- σύσσωμη η Κοινοβουλευτική Ομάδα του ΠΑ.ΣΟ.Κ. κατέθεσε ερώτηση στον Υπουργό Δικαιοσύνης, τον κύριο Φλωρίδη και τον Υφυπουργό παρά τω Πρωθυπουργώ τον κύριο Παύλο Μαρινάκη. 
Το θέμα της ερώτησής μας τον Φεβρουάριο ήταν η έκθεση κόλαφος του Παρατηρητηρίου Ανθρωπίνων Δικαιωμάτων για την ελευθερία του τύπου στην Ελλάδα και την ανάγκη για άμεση ενσωμάτωση της Ευρωπαϊκής Οδηγίας κατά των Slapp αγωγών. 
Καταθέτω για τα πρακτικά την ερώτηση αυτή και επισημαίνω ότι τα ζητήματα τα οποία είχαμε βάλει εκτός από την έκθεση που είναι κόλαφος ήταν και το πώς προσαρμόζονται οι διατάξεις της Οδηγίας στην Ελλάδα που δεν τις είχατε ακόμη προωθήσει για προσαρμογή, χαίρομαι πάρα πολύ που μία κοινοβουλευτική κίνηση του ΠΑ.ΣΟ.Κ. σας έκανε να αφυπνιστείτε και να ξεκινήσετε να ψάχνετε τη διαδικασία για τις Slapp αγωγές. 
Παρ` όλα αυτά θα πρέπει να εντοπίσουμε ότι το σχέδιο το οποίο φέρνετε δεν είναι συνεκτικό. Έχουμε πολύ μεγάλες ανάγκες στον χώρο της δικαιοσύνης, δεν είναι τόσο απλό το να ενσωματώνεται μία Ευρωπαϊκή Οδηγία μαζί με άλλα δέκα πράγματα -το ίδιο κάνετε- σαν  ερανιστικό είναι το νομοσχέδιο πάλι, εκατό διατάξεις έχετε για τα πάντα ιατροδικαστές μέσα, δικαστές μέσα τα πάντα όλα, κτηματολόγια. 



Αυτό κάνετε.  Συνηθίζετε να μιλάτε και να γράφετε κατά τον τρόπο που σκέφτεστε και που απέχει βέβαια, παρασάγγας από αυτά που μας λέγατε στη  Συνταγματική Αναθεώρηση ότι δηλαδή εσείς σκοπεύετε να κάνετε καλή νομοθέτηση και αυτό μάλιστα διεκδικούσατε να το ρυθμίσετε και συνταγματικά αυτό σας έλειπε.
 Τώρα κοιτάξτε, όλα αυτά που κάνετε δεν είναι άσχετα με την πραγματικότητα την οποία βιώνουμε στη χώρα μόλις χθες. Έχουμε μια δίωξη του κυρίου Τριαντόπουλου και το Υπουργείο Δικαιοσύνης είναι πρωταγωνιστής στην ιστορία των Τεμπών και του περιβόητου  μπαζώματος, όταν ο κ. Φλωρίδης σηκώθηκε και κραδαίνοντας το δάχτυλο στους κοινοβουλευτικούς μέσα στην Ολομέλεια του Κοινοβουλίου είπε ότι σε καμία περίπτωση δεν θα έπρεπε να ασχολούνται με το μπάζωμα το οποίο δεν υπάρχει και όσοι ασχολούνται με το μπάζωμα είναι για τα μπάζα.
 Ο Υπουργός Δικαιοσύνης το είπε αυτό μέσα στο Κοινοβούλιο. Υπάρχει ένας αντιεισαγγελέας λοιπόν, στον Άρειο Πάγο στο ανώτατο δικαστήριο το οποίο λέει ότι πρέπει να παραπεμφθεί ο κ. Τριαντόπουλος μαζί με άλλους διότι, μπάζωμα  υπήρχε. Τώρα που  ο δικαστής δεν είναι της Ευρωπαϊκής Εισαγγελίας που είναι κακιά και κάνει αντιπολίτευση στην Κυβέρνηση, είναι η άλλη, η καλή του Αρείου Πάγου τώρα τι θα πείτε;  Δεν πρέπει να ζητήσετε μια συγγνώμη αν όχι  να παραιτηθείτε;  Τίποτα; Κουβέντα; Άλαλα τα χείλη; Λοιπόν, επειδή αυτά κάνετε και επειδή έρχονται και τα βρίσκεται μπροστά σας και προσπαθείτε να καβαλήσετε κιόλας  το κύμα  σας βλέπω το πρωί λέγοντας διάφορα πάλι από  αυτά που λέτε εσείς, που εφευρίσκετε κατά καιρούς ότι δηλαδή ναι,  νά΄ τη  η δικαιοσύνη λειτουργεί δεν είναι a la cart η δικαιοσύνη, τι λέτε;
Στην Εξεταστική Επιτροπή δεν είμαστε; Στην προανακριτική δεν ήμασταν για τον Τριαντόπουλο  εδώ μαζί με πολλούς νομικούς συναδέλφους, όταν ήρθε με μία παράγραφο 150 λέξεων λέγοντας ότι δεν θέλω να υποστώ την βάσανο της προανακριτικής επιτροπής όπως ορίζει το Σύνταγμα, αλλά εγώ θέλω κατευθείαν να παραπεμφθώ στο Δικαστικό Συμβούλιο; Εσείς δεν τα κάνατε αυτά; Η Κυβέρνησή σας, δεν τα έκανε; Εσείς, λοιπόν, τα κάνατε.
 Άρα, η υποκριτική επίκληση ακόμη και του Συντάγματος σε τέτοιες περιπτώσεις τουλάχιστον, είναι ανατριχιαστική για να μην πω τις ημέρες σας, τον βίο και την πολιτεία σας στην Συνταγματική Αναθεώρηση. Τί λέγατε στον κόσμο;  Ο ίδιος ο Πρωθυπουργός τι είπε; Πέρα από εκείνο το τραγελαφικό, το ασυμβίβαστο των υπουργών και των βουλευτών που η ίδια η Νέα Δημοκρατία το πήρε πίσω και ακούσαμε δια χειλέων του Εισηγητή της Νέας Δημοκρατίας να λέει ότι αυτό δεν είναι διάταξη που μπορεί να σταθεί. Άρα, το πήρατε αυτό, αυτό που είπε ο κύριος  Πρωθυπουργός. 
Να αφήσουμε, όμως, την ουσία για το  άρθρο 86, που λέγατε στον ελληνικό λαό, ότι τέλος δεν θα υπάρξουν άλλες δολοπλοκίες και μεθοδεύσεις για την ευθύνη των υπουργών, θα το παραπέμπουμε κατευθείαν στη δικαιοσύνη δεν θα μεσολαβεί η Βουλή και τι κάνατε; Παράκαμψη -bypass- δηλαδή το πάτε στη δικαιοσύνη στο Δικαστικό Συμβούλιο, αλλά στο τέλος της ημέρας θα έρχεται πάλι στη Βουλή και με 151 ψήφους θα πρέπει ο Υπουργός να παραπέμπεται άλλως  όχι και ο ίδιο κάνατε και στο άρθρο 90 εσείς, του Υπουργείου Δικαιοσύνης θυμάστε, κύριε Μπούγα, μαζί ήμασταν. Εσείς και εγώ και όλα τα κόμματα. Θυμάστε, όταν είδαμε την Ένωση Δικαστών και Εισαγγελέων πήγαμε εκεί στην έδρα τους θυμάστε, πόσο ωραία συμφωνήσαμε για την επιλογή της ηγεσίας της δικαιοσύνης ότι δεν θα υπάρχει η πλειοψηφία της κυβέρνησης πάλι όπως τώρα με το Υπουργικό Συμβούλιο να αποφασίζει και τελικά, άλλαξε  ο Μανωλιός και έβαλε την  κάπα του αλλιώς δηλαδή, μία ειδική Κοινοβουλευτική Επιτροπή την οποία θα έχει ποιος την πλειοψηφία; Εσείς πάλι. Εσείς, εσείς πάλι, εσείς, ενώ εμείς σας κάναμε πρόταση όπως έκαναν πρόταση και οι δικαστές, έκαναν πρόταση όλα τα κόμματα τίποτα, αγρόν ηγοράσατε, εσείς στον δικό σας κόσμο, να τα ελέγχετε όλα, να περνάνε από τα χέρια σας όλα από τον κομματικό μηχανισμό σας όλα και από το Κράτος το οποίο θέλετε να φτιάξετε και εσείς κομματικό.  Αυτά κάνετε  και μετά λέτε, για ποιο λόγο εμείς εν πάση περιπτώσει αντιδράμε.
[bookmark: _Hlk235787262][bookmark: _Hlk235785209] Τώρα στην ουσία του νομοσχεδίου σε ό,τι αφορά την Οδηγία (ΕΕ) 2024/1069  κατά των αγωγών SLAPP. Καταρχάς δεν θα την φέρνετε ποτέ -δεν έχετε τέτοια ευαισθησία, έχετε καταδικαστεί κιόλας- αλλά σε κάθε περίπτωση η χώρα μας υποθέσεις θα αναφέρω, οι καταχρηστικές αγωγές αποτελούν ένα πλήγμα στο κράτος δικαίου και μία Οδηγία λέει ότι δεν πρέπει αυτές οι αγωγές να αφήνονται στην τύχη τους για πολύ συγκεκριμένους λόγους. 
Το κρίσιμο στοιχείο είναι ότι από υψηλόβαθμους πολιτικούς ή από μεγάλες επιχειρήσεις αυτές οι αγωγές γίνονται απέναντι σε δημοσιογράφους, ακτιβιστές, οργανώσεις της κοινωνίας των πολιτών. Το κρίσιμο στοιχείο εδώ είναι το κίνητρο διότι, ο ενάγων σε μία υπόθεση SLAPP σπάνια  νοιάζεται για τη δικαστική νίκη θέλει απλά να κάνει τον αντίπαλο να λυγίσει, να σωπάσει. Αυτό θέλει να κάνει μία καταχρηστική αγωγή.
 Σου λέει δηλαδή, ενώ εσύ είσαι κυρίως στην ερευνητική δημοσιογραφία εγώ θα σε ταράξω στις αγωγές. Μα καταχρηστικές μέχρι να κριθούν εσύ δεν θα έχεις τη δυνατότητα ούτε οικονομικά να το αντέξεις, ούτε ψυχολογικά να το αντέξεις. Αυτή η τακτική βέβαια δεν είναι καθόλου καινούργια στη χώρα μας. Η νομολογία του Ευρωπαϊκού Δικαστηρίου Δικαιωμάτων του Ανθρώπου η ΕΔΔΑ αποδεικνύει ότι η χώρα έχει καταδικαστεί για παράβαση του άρθρου 10 της  ΕΣΔΑ για την ελευθερία της έκφρασης, έχουμε σοβαρότατες υποθέσεις, έχουμε και υπόθεση την οποία έχω μελετήσει προσωπικά το 2017 μου έκανε ιδιαίτερο ενδιαφέρον, ενώ το ΠΑ.ΣΟ.Κ. σας έχει κρούσει τον κώδωνα του κινδύνου ζητώντας με την ερώτησή του στις 16 Φεβρουαρίου του 2026 την οποία απαντήσατε, αλλά αφήσατε τη διοίκηση να απαντήσει εμείς λοιπόν, σας ρωτήσαμε για τους προστατευτικούς μηχανισμούς που θεσπίζει η δική μας η ελληνική Κυβέρνηση έναντι των αβάσιμων και καταχρηστικών αγωγών και αυτό ξέρετε, το ερώτημα παραμένει. Η ζοφερή κατάσταση που έχει αποτυπωθεί στην πρόσφατη Έκθεση του Παρατηρητηρίου Ανθρωπίνων Δικαιωμάτων το (Human Rights Watch) για την Ελλάδα το 2006, δεν μπορεί να αμφισβητηθεί από κανέναν. 
Μιλάει, λοιπόν, για υπονόμευση του κράτους δικαίου και των θεσμών στην Ελλάδα. Μιλάει για έλλειψη λογοδοσίας που κλονίζει την εμπιστοσύνη των πολιτών στο κράτος. Μιλάει για την επιδείνωση του περιβάλλοντος εντός του οποίου καλούνται να εργασθούν οι δημοσιογράφοι στη χώρα μας. Όχι μόνο λοιπόν, του 2007 στην υπόθεση Βασιλάκη, του 2007 πάλι στην υπόθεση Κατράμη ή στην περιβόητη υπόθεση Δανίκα και Καψή το 2017, αλλά και το 2026, όταν το Παρατηρητήριο των Ανθρωπίνων Δικαιωμάτων βάζει στην ελληνική Κυβέρνηση αυτά τα θέματα και μάλιστα, το πιο ωραίο σημείο της υπόθεσης το οποίο πείτε μια κουβεντούλα γιατί δεν μας είπατε τίποτα στην ερώτηση, απάντησε η διευθύντρια, η διοίκηση. Αναφέρεται ότι είναι για τέταρτη συνεχή χρονιά, κατατάσσεται στην τελευταία θέση η Ελλάδα εντός της Ευρωπαϊκής Ένωσης τον δείκτη ελευθερίας του Τύπου σύμφωνα με την Έκθεση και της οργάνωσης Δημοσιογράφοι Χωρίς Σύνορα. Πώς το απαντάτε αυτό; Τέσσερα χρόνια ποιος κυβερνάτε, κύριε Υπουργέ, εμείς ή εσείς;
 Εσείς. Εδώ λοιπόν, γίνεται αναφορά για εκφοβισμό, παρενόχληση, κρατική παρακολούθηση -ο βίος και η πολιτεία σας με τις υποκλοπές- κυβερνητική παρέμβαση και καταχρηστικές αγωγές σε βάρος δημοσιογράφων στην Ελλάδα. Το 2026 και εδώ και τέσσερα χρόνια.
 Άρα, τα ίδια Παντελάκη μου, τα ίδια Παντελή μου. Μιλάμε για δεδομένα που λειτουργούν αποτρεπτικά για τη δημοσιογραφία και μάλιστα την ερευνητική και υπονομεύουν την ανάδειξη των θεμάτων στον δημόσιο διάλογο και την ενημέρωση των πολιτών. Τα λέω όλα αυτά, για ποιον λόγο;
[bookmark: _Hlk235787286][bookmark: _Hlk235787303] Για να καταλάβουμε ότι η ενσωμάτωση της Οδηγίας (ΕΕ) 2024/1069 στην χώρα μας, είναι κάτι παραπάνω από αναγκαία. Αυτή είναι η μία παραδοχή την οποία επιδιώξαμε ήδη από τον Φεβρουάριο άντε ήρθε τέλη Ιουλίου να συνετιστείτε  και να πείτε ότι θα φέρουμε την Ευρωπαϊκή Οδηγία (ΕΕ) 2024/1069   την οποία ήσασταν υποχρεωμένη να ενσωματώσετε  προ πολλού καιρού. Στη διάρκεια της διαβούλευσης τέθηκαν πολύ ενδιαφέροντα ζητήματα. Στην ανάγκη προσδιορισμού των λόγων της πρώιμης απόρριψης της αγωγής, στην ενίσχυση του αποτρεπτικού  χαρακτήρα των κυρώσεων επίσης, ζητάνε, ένα πραγματικά εθνικό σημείο πληροφόρησης και υποστήριξης των θυμάτων έναν φορέα που πρέπει να δημιουργηθεί, αλλά και βεβαίως, μεταβατικές διατάξεις, κύριε Υπουργέ, προκειμένου να προστατευτούν αυτοί που ήδη βρίσκονται σε αυτήν την κατάσταση σήμερα και έχουν υποστεί καταχρηστικές  αγωγές. Η Οδηγία (ΕΕ) 2024/1069,    λοιπόν, είναι αναγκαίο να ενσωματωθεί με όλες αυτές τις πρόνοιες.
Θέλω να αγγίξω και ένα κεφάλαιο ακόμη το οποίο είναι κωμικοτραγικό, τραγικό περισσότερο, αλλά είναι για γέλια και για κλάματα σε αυτήν τη χώρα και με αυτήν την κυβέρνηση. Φέρνετε διατάξεις στο νομοσχέδιο συμμόρφωσης της διοίκησης με τις δικαστικές αποφάσεις. Εδώ είναι να γελάει κανείς, να κλαίει κανείς. Είστε εσείς, αυτή η κυβέρνηση που δεν δέχτηκε μετά από Απόφαση του Συμβουλίου της Επικρατείας να ενημερώσει τον Ανδρουλάκη γιατί τον παρακολουθούσατε. Εσείς, αυτή η κυβέρνηση αρνήθηκε διοικητική απόφαση του Ανωτάτου Δικαστηρίου και ενώ την αρνείστε, σήμερα έρχεστε εσείς Υπουργός να υπερασπιστείτε αυτών των διατάξεων που έχετε στο νομοσχέδιο. Ανυπομονώ να σας ακούσω. Ανυπομονώ. 
Επίσης, φέρνετε εκτός διαβούλευσης το άρθρο 37. Το επισημαίνω, θα το πω και στην κατ’ άρθρον εκεί και θα το αναλύσω. Παράταση της θητείας των συμβουλίων διοίκησης των δικαστηρίων και των διευθυνόντων τις εισαγγελίες, τις θητείες τις κάνετε τριετής από διετείς και τις παρατείνετε μονομερώς μέχρι 30/9/2027, σηκώθηκαν και οι πέτρες των δικαστηρίων όχι μόνον οι δικαστές. Τι είναι αυτά τα πράγματα; Αποφασίζω και διατάζω; Πώς τα κάνετε αυτά τα πράγματα; Σφοδρές αντιδράσεις. Οι δικαστές μιλούν για κατάργηση του αυτοδιοίκητου, για παράταση που ακολουθεί το μοτίβο της παράτασης του 2024 και εσείς στις συνοδευτικές Εκθέσεις του νομοσχεδίου μιλάτε γενικόλογα για δήθεν διοικητική συνέχεια. Ποια διοικητική συνέχεια; Ποιον κοροϊδεύετε; Πάντως εμάς δεν μπορείτε να μας κοροϊδέψετε και τους δικαστές. 
Τελειώνω, κύριε Πρόεδρε, με το θέμα των ιατροδικαστών αυτήν την φορά. Λοιπόν, εδώ έχουμε να πούμε πάρα πολλά, θα έρθουν και οι φορείς και θα σας τα πουν. Εγώ προσωπικά, κύριε Υπουργέ, θέλω να καταθέσω στο βήμα της Βουλής ότι ήρθα σε συζήτηση διότι, μου έκανε μεγάλη εντύπωση το θέμα αυτό ότι στους ιατροδικαστές τους οποίους έχετε τελειώσει, καταρρακώσει, τους έχετε πραγματικά εξευτελίσει την ιατροδικαστική στην Ελλάδα. Σωρεία παραιτήσεων μόνον την τελευταία χρονιά οκτώ (8), ιατροδικαστικές υπηρεσίες οι οποίες δεν λειτουργούν, φεύγουν και πηγαίνουν στον ιδιωτικό τομέα. 
Φαύλος κύκλος, υποδομές δεν υπάρχουν, στελεχώσεις δεν υπάρχουν μέχρι και air condition ήρθαν στη Bουλή για να σας ζητήσουν και τι κάνετε τώρα; Με έναν νόμο και ένα άρθρο  -ζηλέψατε και εσείς από τα άλλα- κάνετε την ιατροδικαστική, κτηνιατροδικαστική. Δύο επιστήμες χωριστές την ιατρική και την κτηνιατρική, τα κάνετε ένα, την ιατροδικαστική και την κτηνιατροδικαστική, η οποία δεν είναι στην Ελλάδα, όμως, ακόμη ανεπτυγμένη έναν από ό,τι μου είπαν έχουμε έναν, ο οποίος μάλιστα δεν προσφέρεται κιόλας να είναι σε αυτήν την ιστορία φορέας, προϊστάμενος, ξέρω εγώ κάτι, ένα πράγμα πώς το σκέφτεστε αυτό και τους βάζετε σε αυτήν την εξαθλιωμένη και εξευτελιστική κατάσταση της ιατροδικαστικής. 
Προσβάλλετε τα ζώα, προσβάλλετε τις δύο επιστήμες, παίρνετε από την κτηνιατρική την εξειδίκευση του ζητήματος αυτού, το βάζετε. Ποιος θα κάνει τις ιατροδικαστικές, τις αυτοψίες; Ποιος θα κάνει τις νεκροψίες πείτε μου λίγο σας παρακαλώ. Ο ένας κανένας; Ο ένας που δεν υπάρχει; Με ποιον εξοπλισμό και η ιατροδικαστική είναι το ίδιο το ζώο με τον άνθρωπο; Δηλαδή, είναι το ίδιο πράγμα; Σε ποια εργαστήρια θα πάει; Θα μιλήσουμε για αυτά ειδικά διότι, μου έδωσαν πληροφορίες και για τα εργαστήρια και εκεί που θα πηγαίνουν τα αποτελέσματα της ιατροδικαστικής εξέτασης, κτηνιατροδικαστικής από ιατροδικαστικής. 
Πώς τα έχετε μπερδέψει έτσι τα πράγματα; Πώς τα κάνατε έτσι στο μυαλό σας; Τι προσβολή φοβερή είναι αυτή που έχετε επιφυλάξει για τους ιατροδικαστές, για τους κτηνιάτρους, για τους κτηνιατροδικαστές, για τις υποδομές και για τα ίδια τα ζώα στο κάτω κάτω της γραφής που δήθεν κόπτεστε για να τα προστατεύσετε; Με ποιον τρόπο να τα προστατεύσετε, με αυτόν; Τι είναι αυτό; 
Μάλλον πρέπει να το πάρετε πίσω διότι, εγώ αυτό που είδα, κύριε Υπουργέ, θα περιμένω να σας ακούσω βέβαια τι έχετε να πείτε, όμως, εγώ με τον γύρο των συνομιλιών που έκανα ψάχνοντας να βρω κτηνιάτρους, ψάχνοντας να βρω ιατροδικαστές, ψάχνοντας να βρω φιλοζωικές οργανώσεις και ανθρώπους οι οποίοι νοιάζονται για τα ζώα, δεν άκουσα γι’ αυτό ένα θετικό σχόλιο, μία θετική προσέγγιση. Βλέπω λοιπόν ότι μάλλον έχουμε μεγάλο πρόβλημα να αντιμετωπίσουμε σε αυτό το νομοσχέδιο -σε αυτό- μετά τις SLAPP αγωγές στις οποίες θα πρέπει να γίνεται πολύ πιο συγκεκριμένος. 
 ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής): Πριν προχωρήσουμε στο Κομμουνιστικό Κόμμα Ελλάδος, έχει ζητήσει τον λόγο για λίγο η κυρία Ρούσσου. Ορίστε, κυρία Ρούσσου.
ΕΛΛΗ ΡΟΥΣΣΟΥ (Ειδική Αγορήτρια της Κ.Ο «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΣΤΑΝΤΟΠΟΥΛΟΥ»): Ευχαριστώ. Να συμπληρώσω στους φορείς τη Διεθνή Αμνηστία, Human Rights Watch, Στέλιος Κούλογλου, ο οποίος έχει ζημιωθεί από SLAPP πρακτικές το ίδιο  Θανάσης Κουκάκης και Ζαχαρίας Κεσές.
ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής): Προχωράμε στην Ειδική Αγορήτρια της Κοινοβουλευτικής Ομάδας Κομμουνιστικό Κόμμα Ελλάδος, την κυρία Κομνηνάκα.
ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Κύριε Υπουργέ, δεν μας ξαφνιάζετε, ούτε πρωτοτυπείτε, περιμένουμε κάθε καλοκαίρι στο κλείσιμο της Βουλής να έρχεται κάποιο αντίστοιχο πολυνομοσχέδιο στην πραγματικότητα το πλέον δεν θα το έλεγα ενοχλητικό, αλλά υποκριτικό είναι ότι το Υπουργείο Δικαιοσύνης αναλαμβάνει να παίξει αυτόν τον ρόλο του νομοσχεδίου σκούπα και είναι και η τελευταία ημέρα.
Θα μας φέρετε και άλλες τόσες τροπολογίες; Το ρωτώ προκαταβολικά  συνήθως το αρνείσθε, αλλά άλλα δείχνει η πράξη. Θα αναγνώσω μόνον το τι περιέχει το νομοσχέδιο, για να ακούει και ένας κόσμος δεν μπορούμε βεβαίως, στην επι της αρχής τοποθέτηση να αναφερθώ σε όλες τις διατάξεις, θα τα πούμε αναλυτικά και στις επόμενες συνεδριάσεις. 
Ξεκινάμε από την ενσωμάτωση της ευρωενωσιακής Οδηγίας για τις SLAPPs, τις καταχρηστικές αγωγές και την συμμόρφωση της διοίκησης στις δικαστικές αποφάσεις που αναφέρονται και στον τίτλο του νομοσχεδίου, όμως, εκτός από τον τίτλο υπάρχουν ως γνωστόν και μια σειρά άσχετες και ιδιαίτερα αντιδραστικές διατάξεις όπως για παράδειγμα το βάθεμα της συνεργασίας των κρατών - μελών της Ευρωπαϊκής Ένωσης μέσω της ενίσχυσης του φακελώματος με το γνωστό πάντα πρόσχημα της λεγόμενης τρομοκρατίας και με πραγματική στόχευση τον εχθρό λαό, τη συκοφάντηση και την καταστολή του κινήματός του. 
Φέρνετε τον περιορισμό του δικαιώματος της αναίρεσης στον Άρειο Πάγο κατά την γνωστή τακτική δικαιοσύνη για λίγους και για τις πιο μεγάλες ακριβές υποθέσεις. Την ιδιωτικοποίηση της λειτουργίας της ιατροδικαστικής υπηρεσίας και την ακόμα πιο απαράδεκτη ανάθεση κτηνιατροδικαστικών πράξεων σε ιατροδικαστές. Έχουμε καταθέσει και αναφορά τις επιστολές του ΓΕΩΤΕΕ και της Πανελλήνιας Ένωσης Κτηνιάτρων Δημοσίου θα τα πούμε αναλυτικότερα στην κατ’  άρθρον, αλλά είναι πραγματικά απαράδεκτες αυτές οι διαδικασίες και βεβαίως υπάρχουν και ευθύνες επειδή τμήματα και εργαστήρια λειτουργούσαν στο Κτηνιατρικό Κέντρο Αθηνών και Θεσσαλονίκης, όμως, με ευθύνη διαχρονικά των κυβερνήσεων απαξιώθηκαν, υποστελεχώθηκαν δεν πήρε κανένας τα μέτρα για να υπάρχει προσωπικό, σύγχρονος εξοπλισμός και βεβαίως αυτές οδηγήθηκαν σε μαρασμό. 
Τι άλλο φέρνετε; Την απαράδεκτη παρέμβαση στη λειτουργία των συμβολαιογραφικών συλλόγων με την όρθωση εμποδίων στην πραγματοποίηση των γενικών συνελεύσεων τους. Στα νομοσχέδια του Υπουργείου Δικαιοσύνης ήταν καθαρό από μια σειρά διαδικασιών ότι ενοχλούσαν οι συμβολαιογράφοι, είχαν γίνει πολύ ενοχλητικοί με τις αποφάσεις τους για αποχή στα διάφορα αντιδραστικά μέτρα της Κυβέρνησης και βρήκατε τρόπο μέσω της ευθείας παρέμβασης στον τρόπο που θα συγκροτούνται οι Γενικές Συνελεύσεις, τις απαρτίες και λοιπά να ξεμπερδέψετε και με αυτά τα προβλήματα. 
Τι άλλο φέρνετε; Την καθιέρωση του ψηφιακού βιβλίου στους δικαστικούς επιμελητές ως ένα νέο ψηφιακό εργαλείο σε βάρος των μικρών αυτοαπασχολούμενων δικαστικών επιμελητών, αλλά και της προστασίας των προσωπικών δεδομένων, την ενίσχυση της κατηγοριοποίησης των δικαστικών υπαλλήλων και πραγματικά ο κατάλογος δεν έχει τέλος, όμως, υπάρχουν και κάποιες άλλες διατάξεις, που φροντίζετε να μην τις βάλετε καν στη διαβούλευση. Δεν σας φτάνει το νομοσχέδιο σκούπα, δεν σας φτάνει το ότι τα φέρνετε μέσα στο κατακαλόκαιρο, βάζετε και εμβόλιμες διατάξεις και μάλιστα, τις πιο προβληματικές από αυτές όπως είναι η επιμήκυνση της διάρκειας της θητείας των διοικήσεων των δικαστηρίων από δύο (2) σε τρία (3) χρόνια, πόσο θα το πάτε μετά, αναρωτιόμαστε. Στην πραγματικότητα, θέλετε να διαμορφώνετε πιο ελεγχόμενες από την κυβέρνηση διοικήσεις και γι’ αυτό βεβαίως, φέρνετε και αυτές τις διατάξεις τελευταία στιγμή και εκτός διαβούλευσης. 
Θα έλεγε κανείς τι είχες Γιάννη, τι είχα πάντα. Δεν είναι καινούργια αυτή η πρακτική, την έχουμε δει πολλές φορές, αλλά δεν μπορώ να μην σχολιάσω τη μεγάλη υποκρισία σας διότι, φέρνετε τέτοιου είδους νομοσχέδια, όταν στη συνταγματική αναθεώρηση φέρατε άρθρο να συζητήσουμε για την καλή νομοθέτηση.  Αυτό δηλαδή ήταν  το πρόβλημά σας ότι δεν το κατοχύρωνε το σύνταγμα που και αυτά τα κατοχύρωνε και ο κανονισμός και λοιπά, αλλά όταν δεν σας βολεύουν και βεβαίως, κατά την προσφιλή της τακτική φέρνετε το νομοσχέδιο για ψήφιση μέσα στο κατακαλόκαιρο για να μην υπάρχει χρόνος για επαρκή ενημέρωση και αντιδράσεις από τους εργαζόμενους και τον λαό που θίγονται από τις διατάξεις του, αλλά δεν μας προκαλεί εντύπωση ούτε αυτή η αθλιότητα της πρακτική σας διότι, δεν διστάζετε να το κάνετε αυτό στην ακόμα πιο σοβαρή διαδικασία, στην διαδικασία της Συνταγματικής Αναθεώρησης την οποία αποφασίσατε να διεξαγάγετε σε χρόνο ρεκόρ. 
Αρχικά ψηφίσαμε στην Ολομέλεια δύο μήνες, οι δύο μήνες έγιναν ένας μήνας και σε περίοδο που όχι οι βουλευτές δεν μπορούν να συνεδριάσουν το καλοκαίρι δεν ισχυριζόμαστε κάτι τέτοιο, αλλά που ο λαός είναι σε διαδικασία αδειών κ.λπ. που δεν μπορούν με την ίδια ευκολία να παρακολουθήσουν τις εξελίξεις, στη ζούλα κυριολεκτικά λοιπόν και η Συνταγματική Αναθεώρηση για να μην πληροφορηθούν όπως ελπίζετε τουλάχιστον, τις βαθιές αντιδραστικές αλλαγές που φέρνετε σε βάρος των εργαζομένων και του λαϊκού κόσμου και έτσι επιχειρείτε να αμβλύνετε μονίμως τις αντιδράσεις τους.  Η ειρωνεία βεβαίως, είναι ότι και στο σημερινό νομοσχέδιο περιλαμβάνεται διάταξη σχετικά με την ποιότητα της νομοπαρασκευαστικής διαδικασίας και την διεύρυνση της επιτροπής αξιολόγησής της  για να τονίζετε ουσιαστικά περισσότερο και την υποκρισία σας.
Στην αρχική τοποθέτηση λοιπόν, αναγκαστικά θα περιοριστούμε και λόγω χρόνου στα δύο πρώτα μέρη του νομοσχεδίου δηλαδή, στην ενσωμάτωση της ευρωενωσιακής Οδηγίας για τις SLAPPs και τη συμμόρφωση της διοίκησης στις δικαστικές αποφάσεις και επιφυλασσόμαστε να αναφερθούμε στα υπόλοιπα άρθρα και σοβαρά ζητήματα του νομοσχεδίου στην κατ’ άρθρον συζήτηση, αναλυτικότερα.
Το Πρώτο Μέρος αφορά όπως είπαμε την περιβόητη ευρωενωσιακή Οδηγία του 2004/1069 για την προστασία από στρατηγικές αγωγές προς αποθάρρυνση της συμμετοχής του κοινού, τις γνωστές SLAPPs, που παρομοιάζονται με χαστούκια δηλαδή, αγωγές αβάσιμες ή καταχρηστικές οι οποίες ασκούν συνήθως οικονομικά και πολιτικά ισχυροί σε βάρος όσων καταγγέλλουν περιστατικά για ζητήματα που έχουν δημόσιο ενδιαφέρον. Βεβαίως, κατά τη γνώμη μας δεν την έπιασε πόνος ούτε την Ευρωπαϊκή Ένωση να προστατεύσει τους εργαζόμενους, τα λαϊκά στρώματα, έναν κόσμο που με πραγματικό ενδιαφέρον αποκαλύπτει δημοσιογράφους κ.λπ., τέτοιου είδους υποθέσεις. Κατά τηn γνώμη μας, η πραγματική στόχευση της δημιουργίας τέτοιων αντίβαρων προστασίας, όπως αυτές εισάγονται με το νομοσχέδιο, είναι η αντιμετώπιση ανταγωνιστικών συμφερόντων τμημάτων του κεφαλαίου ή και μεμονωμένων καπιταλιστών τα οποία παίρνουν μακρόχρονο δικαστικό χαρακτήρα με αποτέλεσμα ευρύτερη ζημιά και επιπτώσεις στις προοπτικές κερδοφορίας κλάδων της καπιταλιστικής οικονομίας. 
Από την άλλη βεβαίως, επιχειρείται να αντιμετωπιστεί και η στάση συγκεκριμένων καπιταλιστών οι οποίοι με επιθετικό τρόπο για τα δικά τους συμφέροντα αποκαλύπτουν συνήθως μέσω τρίτων σκάνδαλα ανταγωνιστών τους, επηρεάζοντας τις επιδιώξεις του αστικού πολιτικού συστήματος για εξωραϊσμό βεβαίως της καπιταλιστικής βαρβαρότητας και χειραγώγηση των εργατικών λαϊκών δυνάμεων και ξέρετε, οι ισχυροί επιχειρηματικοί όμιλοι στην πλειοψηφία τους δεν έχουν πολλές φορές την ανάγκη ούτε καν να καταφεύγουν σε τέτοιου είδους μεθόδους, αφού το ίδιο το νομικό πολιτικό πλαίσιο του αστικού κράτους τούς παρέχει πλήρη ασυλία και νομιμότητα- εντός πολλών εισαγωγικών- ενώ και η αστική δικαιοσύνη με βάση το ίδιο νομοθετικό πλαίσιο προστατεύει επαρκώς τα συμφέροντά τους.
 Η συγκεκριμένη Οδηγία βεβαίως, επιδιώκεται να παρουσιαστεί και ως ένα αποτελεσματικό δήθεν εργαλείο αντιμετώπισης της ανισορροπίας -όπως λέγεται- της ισχύος μεταξύ των διαδίκων, στο όνομα της προστασίας της κοινωνίας των πολιτών κ.λπ., όπως αναφέρει η αιτιολογική έκθεση, όμως, διατηρούμε σοβαρές αμφιβολίες αν κάτι τέτοιο πραγματικά μπορεί και θέλει να το αντιμετωπίσει.
Ουσιαστικά δηλαδή, παρουσιάζεται ότι θέτει κάποιους στοιχειώδεις κανόνες στη λειτουργία της καπιταλιστικής ζούγκλας για να υψώσει κάποιους φραγμούς υποτίθεται στην εφαρμογή του νόμου του ισχυρού. Ωστόσο, στην πραγματικότητα το έδαφος που ευνοεί τέτοιες εκβιαστικές και εκφοβιστικές πρακτικές είναι το ίδιο το σύστημα της καπιταλιστικής εκμετάλλευσης που έχει στη φύση του την οικονομική και πολιτική κυριαρχία των επιχειρηματικών ομίλων, την επιβολή στην πραγματικότητα του νόμου της ζούγκλας και βεβαίως, αυτό ενισχύεται και με τις βαθύτερες οικονομικές και πολιτικές διασυνδέσεις αυτών με την Ευρωπαϊκή Ένωση και τις κυβερνήσεις των κρατών-μελών, το συνολικό αντιδραστικό νομοθετικό πλαίσιο της Ευρωπαϊκής Ένωσης, όπως τη θεσμοθέτηση των lobbies που λέτε ότι είναι και συστατικό στοιχείο ζωτικής σημασίας της ευρωενωσιακής δημοκρατίας και να, και πώς λειτουργούν τα lobbies και απέναντι και σε αυτές τις περιπτώσεις.
Φυσικά, φαινόμενα τέτοιου είδους πρακτικών και αγωγών υπάρχουν πολλά και στη χώρα μας σε βάρος δημοσιογράφων οι οποίοι πασχίζουν κυριολεκτικά για την αποκάλυψη της αλήθειας -έχουν εξάλλου, απασχολήσει πολύ και το τελευταίο διάστημα την δημόσια σφαίρα- σε βάρος εργαζομένων, σε βάρος συνδικαλιστών και λαϊκών φορέων που αντιδρούν στην καταπάτηση των δικαιωμάτων τους, στην καταστροφή του περιβάλλοντος κ.λπ., από οικονομικά και πολιτικά ισχυρούς και εκεί ξέρετε, βρίσκουν συνήθως τοίχο στην προστασία τους. 
Αυτά τα φαινόμενα δεν είναι καινούργια. Να θυμίσουμε ότι ο «Ριζοσπάστης», η εφημερίδα του Κ.Κ.Ε. έχει γίνει πολλές φορές στόχος τέτοιων αγωγών και ξέρετε, αυτή η ιστορία ξεκίνησε ακόμα και από την εποχή γνωστών υπουργών της κυβέρνησης του ΠΑ.ΣΟ.Κ. και όχι μόνον σήμερα.  
Άλλα χαρακτηριστικά παραδείγματα είναι η βιομηχανία των αλλεπάλληλων δικαστικών διώξεων από τους μεγαλοεργολάβους της ναυπηγοεπισκευαστικής ζώνης του Περάματος, σε βάρος του ταξικού συνδικάτου μετάλλου και των στελεχών του όπου όταν δεν χρησιμοποιούν τα μαντρόσκυλα  του συστήματος για να χτυπάνε με φυσικό τρόπο όπως έκανε με τους χρυσαυγίτες το κάνουν με τη δικαστική οδό με στόχο τον εκφοβισμό και την εξάντλησή τους, ώστε να υποκύψουν στα συμφέροντα της εργοδοσίας.
Αντίστοιχες είναι οι εξοντωτικές αγωγές της Ενεργειακής Κυκλάδων κατά 100 κατοίκων της Τήνου, με την συνδρομή μάλιστα, της Αστυνομίας η οποία παρείχε τα σχετικά στοιχεία, οι οποίοι αντιτάσσονταν στην εγκατάσταση καταστροφικών για το περιβάλλον ανεμογεννητριών με στόχο τον εκφοβισμό τους, ώστε να καμφθεί ο δίκαιος αγώνας τους και τώρα βέβαια, έρχεστε και στο σύνταγμα να βάλετε την συνταγματική θωράκιση της ανάπτυξης των ΑΠΕ, για να έχουν και τη συνταγματική κατοχύρωση αυτοί οι ενεργειακοί κολοσσοί να επιτίθενται κατά των κινητοποιήσεων των εργαζομένων και των κατοίκων.
Ωστόσο, βεβαίως, οι διατάξεις του συγκεκριμένου νομοσχεδίου είναι κατά την γνώμη μας μια επίφαση προστασίας και είναι εντελώς ανεπαρκείς και αυτό διότι, δεν εφαρμόζονται για παράδειγμα σε υποθέσεις που αφορούν όργανα του Δημοσίου, ούτε στις ποινικές υποθέσεις όπως τη συνηθισμένη μήνυση της συκοφαντικής δυσφήμησης ή  άλλες, που έχουν τον ίδιο ή και μεγαλύτερο πολλές φορές εκβιαστικό και εκφοβιστικό χαρακτήρα, με τις αγωγές στα αστικά δικαστήρια. 
Επιπλέον, οι δικονομικές διαδικασίες που προβλέπονται είναι προβληματικές και είναι πολύ αμφίβολο, εάν θα επιφέρουν το επιδιωκόμενο αποτέλεσμα ή θα οδηγήσουν στο ακριβώς αντίθετο, όπως επισημαίνουν και οι δικηγορικοί σύλλογοι. Με βάση τα παραπάνω στις συγκεκριμένες διατάξεις, θα πούμε βεβαίως και αύριο θα τοποθετηθούμε με «παρών», όπως κάναμε και στο Ευρωκοινοβούλιο κατά την ψήφιση της Οδηγίας. 
Στο Δεύτερο Μέρος αφορά την περιβόητη συμμόρφωση της διοίκησης προς τις δικαστικές αποφάσεις. Κατ’ αρχάς και μόνον το ότι αναγκαζόμαστε να νομοθετούμε για την ανάγκη να συμμορφώνεται η διοίκηση προς τις δικαστικές αποφάσεις νομίζω ότι από μόνο του αποδεικνύει το μέγεθος του προβλήματος. Βεβαίως είναι γνωστά ιδιαίτερα μετά τις αλλεπάλληλες αντιδραστικές αναδιαρθρώσεις και αλλαγές των τελευταίων ετών, τα δύο μέτρα και δύο σταθμά τα οποία ισχύουν για τους πολίτες που καταφεύγουν στη δικαιοσύνη. Από την μια μεριά η δικαιοσύνη γίνεται όλο και πιο φιλική, γρήγορη και αποτελεσματική διαδικασία για τους επιχειρηματικούς ομίλους και τους διάφορους μεγαλοσχήμονες  στη βάση μιας ευνοϊκής γι’ αυτούς νομοθεσίας και από την άλλη γίνεται όλο πιο δυσπρόσιτη, ακριβή και αργή, για τους εργαζόμενους και τα λαϊκά στρώματα, στο έδαφος μιας, αντίθετα, πολύ εχθρικής για ακύρωση νομοθεσίας. 
Αντίστοιχα για τα μεγάλα οικονομικά και πολιτικά συμφέροντα και τις κυβερνητικές αποφάσεις που δικαιώνονται από τα δικαστήρια δεν τίθεται έτσι κι αλλιώς, σοβαρό ζήτημα διότι, όταν είναι ευνοϊκές οι αποφάσεις για τη διοίκηση εφαρμόζονται αμέσως, σπεύδει η διοίκηση να τις υλοποιήσει και δεν υπάρχει τέτοιο θέμα.
Που είναι το πρόβλημα; Όταν καταφέρουν μετά από πολύ κόπο, πολλά έξοδα, μεγάλους δικαστικούς αγώνες ως εξαίρεση στην πραγματικότητα στον κανόνα να εκδοθούν κάποιες ευνοϊκές  αποφάσεις υπέρ των εργαζομένων, των μικροεπαγγελματιών, των συνταξιούχων και αυτή η διοίκηση αρνείται πεισματικά στην πραγματικότητα να την εφαρμόσει. Αυτοί μετά τον δικαστικό αγώνα που έδωσαν θα πρέπει να τον  συνεχίσουν για την ουσιαστική δικαίωσή τους παλεύοντας τώρα μέσα στον κυκεώνα των διοικητικών διαδικασιών ενός εχθρικού γι’ αυτούς κράτους. 
Άλλωστε, η πολιτική βούληση της Κυβέρνησης για τον σεβασμό ή όχι των δικαστικών αποφάσεων ανάλογα με το περιεχόμενό τους, εκφράστηκε ξεκάθαρα με την προκλητική στάση της απέναντι στην εφαρμογή της πρόσφατης απόφασης του Αρείου Πάγου σχετικά με τους τόκους των δανείων, μια απόφαση που απλά έκρινε το αυτονόητο για τον υπολογισμό των τόκων γεγονός το οποίο βεβαίως, δεν ικανοποιούσε πλήρως τις αδηφάγες αξιώσεις των αρπακτικών των funds και των servicers  και γι' αυτό ήταν και ανάλογη η στάση της Κυβέρνησης.
Θα αναφερθώ σε ένα άρθρο τώρα, για να γίνει κατανοητό το γιατί στην πραγματικότητα και αυτού του είδους οι διατάξεις τελικά, δεν πρόκειται να λειτουργήσουν προστατευτικά για τους εργαζόμενους και το λαό.  Είναι πολύ χαρακτηριστική η απαράδεκτη διάταξη του άρθρου 25 παράγραφος 2γ΄, που αναφέρει ότι ο μηχανισμός για την μη συμμόρφωση σε δικαστική απόφαση επιτρέπεται μόνον όταν η οφειλόμενη πράξη ή ενέργεια δεν συνεπάγεται ουσιώδη παρέκκλιση από τη δημοσιονομική πολιτική ή την ισορροπία του κοινωνικοασφαλιστικού συστήματος. Μας δουλεύετε; Αυτός ήταν λόγος που μέχρι σήμερα αρνιόταν πεισματικά η διοίκηση να συμμορφωθεί. 
Υπήρχε μια απόφαση ανώτατων  δικαστηρίων που έκρινε αντισυνταγματικές τις μνημονιακές περικοπές των μισθών των γιατρών. Λέτε, δεν επιτρέπουν οι δημοσιονομικές αντοχές και η δημοσιονομική ισορροπία να την υλοποιήσουν την δικαστική απόφαση και έρχεσθε τώρα αυτήν την πρακτική σας να την κάνετε και νόμο και να πείτε αυτό που ήρθατε στην πραγματικότητα να φέρετε και στο σύνταγμα, τον δημοσιονομικό κόφτη την ίδια αντιδραστική, αντιλαϊκή λογική την εφαρμόζετε και προκαταβολικά σε κάθε νομοθετική διάταξη και όχι μόνον βεβαίως δεν υλοποιείτε τις δικαστικές αποφάσεις, εμπαίζετε και από πάνω τους γιατρούς ανακοινώνοντας διάφορες αυξήσεις ψίχουλα, οι οποίες είναι ακόμα πίσω από τις μνημονιακές περικοπές τις οποίες έχουν κρίνει  τα ανώτατα δικαστήρια αντισυνταγματικές άρα, άνθρακας ο θησαυρός και στην συγκεκριμένη περίπτωση επιπλέον, η εφαρμογή των δικαστικών αποφάσεων τελικά, θα λειτουργήσει ως ένα ακόμα εργαλείο εκφοβισμού σε βάρος των δημοσίων υπαλλήλων με την απειλή πειθαρχικών ευθυνών σε βάρος τους, όπως προβλέπεται με το απαράδεκτο άρθρο 28 του νομοσχεδίου. 
Με βάση τα παραπάνω, θα καταψηφίσουμε τις σχετικές διατάξεις, όπως βεβαίως κάναμε και στον αρχικό νόμο που τροποποιείται με το συζητούμενο νομοσχέδιο. Ευχαριστώ πολύ. 
Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές, κ.κ. Αθανασίου Χαράλαμπος, Αντωνίου Μαρία, Βούλτεψη Σοφία, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καλογερόπουλος Δημήτριος, Καππάτος Παναγής, Καραμπατσώλη Κωνσταντίνα, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κυριαζίδης Δημήτριος, Κωτσός Γεώργιος, Λαζαρίδης Μακάριος, Μακρή Ζωή (Ζέττα), Μάνη – Παπαδημητρίου Άννα, Μαντάς Περικλής, Μαρκογιαννάκης Αλέξανδρος, Μπαρτζώκας Αναστάσιος, Μπουκώρος Χρήστος, Νικολακόπουλος Ανδρέας, Οικονόμου Βασίλειος, Ράπτη Ζωή, Τριαντόπουλος Χρήστος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Δουδωνής Παναγιώτης, Λιακούλη Ευαγγελία, Μάντζος Δημήτριος, Πάνας Απόστολος, Τσίμαρης Ιωάννης, Λαμπρούλης Γεώργιος, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Ακρίτα Ελένη, Πολάκης Παύλος, Ξανθόπουλος Θεόφιλος, Παπαηλιού Γεώργιος, Γραμμένος Βασίλειος, Χήτας Κωνσταντίνος, Κουρουπάκη Ασπασία, Ρούντας Γεώργιος, Ρούσσου Έλλη, Βαλτογιάννης Διονύσιος, Δημητροκάλλης Ιωάννης, Καραγεωργοπούλου Ελένη, Κατσιβαρδάς Χαράλαμπος, Σαρακιώτης Ιωάννης, Τζανακόπουλος Δημήτριος, Τσαπανίδου Παρθένα (Πόπη), Χρηστίδου Ραλλία, Ψυχογιός Γεώργιος.
ΑΝΑΣΤΑΣΙΟΣ ΔΗΜΟΣΧΑΚΗΣ (Προεδρεύων της Επιτροπής): Τον λόγο έχει ο Ειδικός Αγορητής της Κοινοβουλευτικής Ομάδας Συνασπισμός Ριζοσπαστικής Αριστεράς- Προοδευτική Συμμαχία, ο κ. Γεώργιος Παπαηλιού.
ΓΕΩΡΓΙΟΣ ΠΑΠΑΗΛΙΟΥ (Ειδικός Αγορητής της Κ.Ο. «Συνασπισμός Ριζοσπαστικής Αριστεράς - Προοδευτική Συμμαχία»):  Κύριε Πρόεδρε, κυρίες και κύριοι συνάδελφοι, κύριε Υφυπουργέ διότι, ο κύριος Υπουργός δεν μας κάνει συνήθως την τιμή να είναι παρών στη συζήτηση νομοσχεδίων  του Υπουργείου Δικαιοσύνης η ελληνική δικαιοσύνη χωρίς αμφιβολία, αντιμετωπίζει διαχρονικά σοβαρά προβλήματα που πλήττουν την θεσμική αξιοπιστία της, αλλά και την αποτελεσματικότητά της. 
Ως προς αυτά, η Κυβέρνηση το έχει τερματίσει με την έλλειψη εμπιστοσύνης των πολιτών να βρίσκεται στο ναδίρ και αυτό να καταγράφεται στις μετρήσεις, αλλά και να βιώνεται από όλους στην καθημερινότητά τους σε όσους τουλάχιστον, έχουν σχέση με τα δικαστήρια. Αυτά τα προβλήματα όχι μόνον δεν αντιμετωπίζονται από το υπό κρίση νομοσχέδιο, αλλά μέσω του νομοσχεδίου προστίθενται και άλλα. Θα το εξηγήσουμε στη συνέχεια και βέβαια στις επόμενες συνεδριάσεις των Επιτροπών. 
Ως προς το υπό κρίση νομοσχέδιο. Πρόκειται για νομοσχέδιο που όπως συνηθίζεται ακόμη και όταν το εισηγείται το Υπουργείο Δικαιοσύνης που θα έπρεπε να δίδει το παράδειγμα της καλής νομοθέτησης, περιλαμβάνει ανομοιογενείς ρυθμίσεις οι οποίες δεν έχουν σχέση μεταξύ τους, πλίνθοι και κέραμοι ατάκτως ερριμμένοι.  Το νομοσχέδιο δεν έχει κεντρική ιδέα, ώστε να υπάρξει αντίλογος επί της αρχής. Άλλο ένα δείγμα κακής νομοθέτησης που προωθεί η Κυβέρνηση του επιτελικού κράτους των αρίστων του καθεστώτος Μητσοτάκη. 
Ενδεικτικά το νομοσχέδιο φέρνει την ενσωμάτωση της Οδηγίας 1069/2024. Την παράταση της θητείας των διοικήσεων των δικαστηρίων, η οποία παράταση προκαλέσει αντιδράσεις και στους δικαστές, αλλά και σε όλους οι οποίοι υπηρετούν τη δικαιοσύνη. 
Η παράταση της έναρξης ισχύος του δικαστικού χάρτη. Μία τρανή απόδειξη ότι απέτυχε ο  νέος δικαστικός χάρτης για τον οποίον εσείς επαίρεστε. Ακόμα μία πολλοστή τροποποίηση ρυθμίσεων του Κώδικα Πολιτικής Δικονομίας έχει γίνει κουρελόχαρτο με αποτέλεσμα να αυξάνεται η ανασφάλεια δικαίου, να επιβαρύνεται και να δυσχεραίνεται το έργο και των δικαστών και των δικηγόρων, να ενισχύεται η κακονομία και η απονομή της δικαιοσύνης να καθίσταται δυσχερέστερη. 
Ο περιορισμός του δικαιώματος αναίρεσης επί πολιτικών υποθέσεων, εάν το επιδικασθέν  ποσόν είναι κατώτερο των 20.000 ευρώ. Υπέρμετρος περιορισμός και βέβαια ταξική προσέγγιση της αναίρεσης, η οποία όπως επισημαίνεται από τη συντονιστική επιτροπή της Ολομέλειας των Προέδρων των Δικηγορικών Συλλόγων, που έχει εκφράσει την κατηγορηματική αντίθεσή της στη συγκεκριμένη ρύθμιση η αναίρεση λοιπόν, αποτελεί θεσμικό μηχανισμό ελέγχου της ορθής εφαρμογής του δικαίου διασφάλισης της ενότητας της νομολογίας και εμπέδωση της ασφάλειας δικαίου. 
Η σοβαρότητα ενός νομικού σφάλματος -λέει η ολομέλεια των προέδρων των δικηγορικών συλλόγων- η ανάγκη ενιαίας ερμηνείας του νόμου, δεν μπορεί να συναρτώνται με οποιοδήποτε χρηματικό όριο. Η υποχρέωση ιατρών να δηλώνουν τυχόν κακοποίηση ανηλίκου, διατάξεις για μία κατηγορία δικαστικών υπαλλήλων επικοινωνίας και διεθνών σχέσεων, αλλαγές του πειθαρχικού δικαίου των δημοσίων υπαλλήλων, κύριε Υπουργέ, τώρα άρχισαν να φαίνονται τα προβλήματα και η Κυβέρνηση σπεύδει με νομοθετικές επεμβάσεις, μπαλώματα να αλλάξει την οργάνωση του πειθαρχικού συμβουλίου και η επιλογή της διοίκησης των Ελληνικών Αμυντικών Συστημάτων δηλαδή ρυθμίσεις, οι οποίες πράγματι όπως είπα και προηγουμένως είναι πλίνθοι και κέραμοι ατάκτως ερριμμένοι επομένως, κεντρική ιδέα στο νομοσχέδιο δεν υπάρχει. 
Το νομοσχέδιο βέβαια, αγγίζει και ζητήματα ιδιαίτερης θεσμικής σημασίας τις ανθρώπινες ελευθερίες, τον ίδιο τον πυρήνα της δημοκρατίας και της δημοκρατικής λειτουργίας, την ελευθερία έκφρασης η οποία θίγεται από αγωγές και μηνύσεις οι οποίες γίνονται όχι ακριβώς για το θεαθήναι, αλλά πάντως δεν γίνονται για να υπάρξει δικαστικό αποτέλεσμα. Γίνονται απλώς για να δημιουργηθεί ένα κλίμα φόβου, ένα κλίμα απειλών, ένα κλίμα το οποίο δεν επιτρέπει τον δημόσιο διάλογο. Θίγεται η δυνατότητα των πολιτών να συμμετέχουν στον δημόσιο διάλογο. Θίγεται το δικαίωμα της κοινωνίας, του λαού, να ελέγχει την εξουσία. 
Υπάρχει βέβαια και ένα κεφάλαιο που αφορά ρυθμίσεις για την υποχρέωση της διοίκησης να σέβεται δικαστικές αποφάσεις. Θα έλεγα ότι είναι ένα κεφάλαιο που νομοθετεί το αυτονόητο παρά το γεγονός ότι αυτό το αυτονόητο δεν εφαρμόζεται από την Κυβέρνησή σας. Δεν χρειάζεται λοιπόν, να υπάρξει τεχνική προσέγγιση των θεμάτων αυτών. Είναι θέματα αμιγώς πολιτικά και πρέπει να δούμε και το βλέπουμε και το βιώνουμε ποια είναι η αντίληψη για το κράτος δικαίου που δεν υπηρετείτε ως Κυβέρνηση.
Θα αναφερθώ στις αγωγές, μηνύσεις SLAPP και στο θέμα της συμμόρφωσης της διοίκησης με αποφάσεις δικαστικές. Τον τελευταίο καιρό γίνεται πολύς λόγος για τις SLAPP αβάσιμες μηνύσεις και αγωγές που κατατίθενται συνήθως από κάποιο ισχυρό φυσικό ή νομικό πρόσωπο κατά μη κυβερνητικών προσώπων, οργανισμών, δημοσιογράφων, κοινωνικών οργανώσεων, συνδικαλιστών που διατυπώνουν κριτική για ζητήματα ευρύτερου δημόσιου ενδιαφέροντος. Θα έλεγα ότι είναι χαρακτηριστική και η περίπτωση αγωγών του πρώην γραμματέα του Πρωθυπουργού κατά παντός επικρίνοντος το Μέγαρο Μαξίμου και τον ίδιο βέβαια, αυτές απορρίφθηκαν μετά πολλών επαίνων από τα δικαστήρια. Επαναλαμβάνω ότι σκοπός τέτοιων μηνύσεων δεν είναι να κερδηθεί η δικαστική υπόθεση, αλλά ο εκφοβισμός όσων ασκούν κριτική μέσω της ηθικής και οικονομικής εξουθένωσής τους.
Επί δημοσίων θεμάτων θα έλεγα ότι πρέπει ο διάλογος να γίνεται χωρίς αναστολές, να είναι ζωηρός, να είναι ανοικτός στα πάντα. Ο συνταγματικά προστατευόμενος λόγος μπορεί να περιλαμβάνει και περιλαμβάνει πολλές φορές σφοδρές, καυστικές και οξείες επιθέσεις σε κυβερνητικούς και δημόσιους λειτουργούς. Η νομολογία του Δικαστηρίου του Στρασβούργου εξασφαλίζει την προνομιακή μεταχείριση της ελευθερίας της έκφρασης,  ακόμη και σε περιπτώσεις προσβολής της τιμής δημοσίων προσώπων καθώς και σε περιπτώσεις ζητημάτων δημοσίου ενδιαφέροντος. 
Εκτός από το παράδειγμα που ανέφερα προηγουμένως θα έλεγα ότι ο εκφοβισμός προκαλείται και με την άσκηση πολλών αγωγών του ιδίου ενάγοντος κατά του ιδίου εναγομένου που αφορούν ακόμα και το ίδιο άρθρο στον Τύπο ή στα κοινωνικά δίκτυα ή η καταχρηστική εναγωγή δημοσιογράφου ιδίως σε περιπτώσεις δημοσίευσης θέσεων, απόψεων στο διαδίκτυο και ενώπιον αλλοδαπού δικαστηρίου. 
Πρόκειται για ένα υπαρκτό πρόβλημα δημοκρατίας. Δεν αφορά απλώς μία δικαστική διαφορά συνηθισμένη. Αφορά την χρήση της δικαστικής διαδικασίας ως εργαλείου πίεσης, απειλής και εκφοβισμού έναντι δημοσιογράφων της ερευνητικής δημοσιογραφίας συνήθως, οργανώσεων της κοινωνίας των πολιτών και απλών πολιτών που εκφράζουν δημόσια άποψη για ζητήματα γενικότερου ενδιαφέροντος.
 Κυρίες και κύριοι συνάδελφοι, κύριοι της Κυβέρνησης, η Δημοκρατία δεν λειτουργεί χωρίς δημόσια κριτική, χωρίς τον έλεγχο της εξουσίας και χωρίς την δυνατότητα των πολιτών να ασκούν κριτική σε ισχυρά οικονομικά και πολιτικά συμφέροντα. Η ελευθερία του λόγου δεν προστατεύει μόνον τις απόψεις με τις οποίες συμφωνούμε. Προστατεύει κυρίως εκείνες -ακόμη και αιρετικές απόψεις- που ενοχλούν που αμφισβητούν που προκαλούν δημόσιο διάλογο. Ως προς αυτό αναγνωρίζουμε ότι η ενσωμάτωση της ευρωπαϊκής Οδηγίας κινείται προς θετική κατεύθυνση. Είναι αναγκαία η προστασία έναντι των καταχρηστικών αγωγών. Δεν μπορεί η οικονομική ισχύς κάποιου να μετατρέπεται σε όπλο φίμωσης. Δεν μπορεί η απειλή μιας πολυετούς και δαπανηρής δικαστικής διαδικασίας να λειτουργεί ως μηχανισμός σιωπής γιατί τότε, η τυπική ελευθερία έκφρασης παραμένει στα χαρτιά ενώ στην πράξη περιορίζεται ή καταργείται. 
Ομολογούμε βέβαια ότι χρειάζεται και ιδιαίτερη προσοχή διότι, αφ΄ ενός υπάρχει ανάγκη προστασίας της δημόσιας συμμετοχής, της ελευθερίας διατύπωσης απόψεων που είναι ο πυλώνας, η καρδιά της Δημοκρατίας αφ΄ετέρου υπάρχει ανάγκη προστασίας της προσωπικότητας, της τιμής και της υπόληψης κάθε ανθρώπου. Τα δημόσια πρόσωπα βέβαια, πρέπει να αντιμετωπίζονται εγώ θα έλεγα ακόμη πιο αυστηρά και η υπόληψη και η τιμή τους που συνδέεται μάλιστα με πράξεις, οι οποίες αφορούν το δημόσιο συμφέρον θα πρέπει η προσέγγιση να γίνεται με ιδιαίτερη προσοχή. Το κράτος δικαίου απαιτεί ισορροπία ούτε, όμως, η προστασία της προσωπικότητας μπορεί να μετατραπεί σε εργαλείο φίμωσης της κριτικής. Η νομοθεσία πρέπει να προστατεύει την δημόσια κριτική, τον δημόσιο διάλογο, την δημόσια αντιπαράθεση χωρίς βέβαια να δημιουργεί νέες αβεβαιότητες.
 Δύο κουβέντες μόνον για το κεφάλαιο του νομοσχεδίου που αφορά ένα εξίσου σημαντικό ζήτημα, τη συμμόρφωση της διοίκησης προς τις δικαστικές αποφάσεις. Κύριε Υπουργέ, αυτό είναι αυτονόητο. Πρόκειται για ζήτημα που βρίσκεται στον πυρήνα του κράτους δικαίου. Η δικαιοσύνη δεν κρίνεται μόνον όταν εκδίδει αποφάσεις. Κρίνεται και από το αν οι αποφάσεις αυτές εφαρμόζονται, εκτελούνται. Μία δικαστική απόφαση που δεν εκτελείται στην πράξη, στο πεδίο, μία απόφαση που παραμένει απλώς ένα έγγραφο χωρίς πραγματικό αποτέλεσμα, υπονομεύει την ίδια τη λειτουργία της και εντέλει τη λειτουργία της Δημοκρατίας. 
Ο πολίτης δεν προσφεύγει στη δικαιοσύνη για να αποκτήσει απλώς μια δικαστική δικαίωση. Προσφεύγει για να αποκατασταθεί μία αδικία, για να απολαύσει όσα δικαιούται. Προσφεύγει για να προστατεύσει τα δικαιώματα του. Προσφεύγει γιατί εμπιστεύεται το κράτος δικαίου. Η υποχρέωση της διοίκησης να συμμορφώνεται με τις δικαστικές αποφάσεις είναι αυτονόητη και δεν αποτελεί μία απλή διοικητική υποχρέωση. 
Χαρακτηριστική η περίπτωση, του κ. Ανδρουλάκη, του Προέδρου του ΠΑ.ΣΟ.Κ. και αρχηγού της Αξιωματικής Αντιπολίτευσης που δεν ενημερώθηκε -παρά την απόφαση- για ποιον λόγο είχαν υπονομευθεί οι συνομιλίες του οι τηλεφωνικές, αυτή η μη ενημέρωση παρά την απαίτηση της απόφασης του Συμβουλίου της Επικρατείας, αποτελεί μια απόδειξη του πώς αντιμετωπίζεται εσείς τέτοιου είδους ζητήματα. 
Η εκτελεστική εξουσία, η κυβέρνηση, η διοίκηση δεν μπορεί να επιλέγει ποιες δικαστικές αποφάσεις θα εφαρμόσει και ποιες θα αγνοήσει. Δεν μπορεί να θεωρεί τις δικαστικές αποφάσεις απλές συστάσεις. Η Κυβέρνηση συχνά παρουσιάζει τα προβλήματα της διοίκησης ως προβλήματα διαδικασιών, όμως, πολλά από τα προβλήματα είναι βαθύτερα. Είναι πρόβλημα οργάνωσης, στελέχωσης και πολιτικής επιλογής. Δεν αρκεί να θεσπίζουμε νέους μηχανισμούς συμμόρφωσης, εάν ταυτόχρονα δεν ενισχύουμε τις υπηρεσίες που καλούνται να εφαρμόσουν τις αποφάσεις και δεν αρκεί να ψηφίζουμε νέες υποχρεώσεις για τη διοίκηση, εάν δεν εξασφαλίζουμε τα μέσα για την υλοποίησή τους και βέβαια είναι γεγονός ότι το νομοσχέδιο περιλαμβάνει και άλλες διατάξεις στις οποίες θα αναφερθώ. 
Είναι οι περίφημες λοιπές διατάξεις στις οποίες θα αναφερθώ και θα αναλύσω και στην κατ’ άρθρον συζήτηση κυρίως, αλλά και στην Ολομέλεια. Πάντως εκείνο που θέλω να επισημάνω και να υπογραμμίσω είναι ότι τα μεγάλα νομοσχέδια που μας έχει συνηθίσει και τα πολλά νομοσχέδια -οὐκ ἐν τῷ πολλῷ τὸ εὖ, κύριε Υπουργέ- δεν πρέπει να μετατρέπονται σε συλλογές ετερόκλητων ρυθμίσεων όπου σημαντικές αλλαγές περνούν χωρίς τον αναγκαίο δημόσιο διάλογο και την απαιτούμενη προσοχή. Η ποιότητα της δημοκρατίας συνδέεται με την ποιότητα της νομοθέτησης και ένας καλός νόμος δεν είναι απλώς ένας νόμος που ψηφίζεται είναι ένας νόμος που συζητείται ουσιαστικά ο οποίος αξιολογείται, λαμβάνει υπόψη τις παρατηρήσεις της κοινωνίας και των φορέων που θα κληθούν να την εφαρμόσουν. 
Συνεπώς, μόνον έτσι μπορούμε να προχωρήσουμε διαφορετικά εσείς, λυπάμαι που το λέω και όχι προσωπικά βέβαια, συνεχίζετε το ίδιο τροπάρι το γνωστό και λυπάμαι που αυτό γίνεται από το Υπουργείο Δικαιοσύνης το οποίο έχει την εποπτεία της δικαιοσύνης και δυστυχώς, δεν την σέβεται. 
ΑΝΑΣΤΑΣΙΟΣ ΔΗΜΟΣΧΑΚΗΣ (Προεδρεύων της Επιτροπής): Τον λόγο έχει ο κ. Γραμμένος.
ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»): Κύριε Υφυπουργέ, μου είστε πολύ συμπαθής και θα πω ότι δεν είστε εδώ για να απολογηθείτε για τον κύριο Φλωρίδη. Για τον διορισμένο Υπουργό Φλωρίδη, ο οποίος κουνώντας το δάχτυλο στην Ολομέλεια κυρίως στον κύριο Βελόπουλο, ο οποίος είχε μιλήσει για μπάζωμα από την πρώτη κιόλας στιγμή. Απευθυνόμενος λοιπόν, στον Πρόεδρο της «ΕΛΛΗΝΙΚΗΣ ΛΥΣΗΣ» του έλεγε ότι «είναι για τα μπάζα». Ο ήρωας για εμάς σττην «ΕΛΛΗΝΙΚΗ ΛΥΣΗ», δικαστής ο οποίος λέγεται Μητρουλιάς, ο κύριος Μητρουλιάς, καλό είναι να ακουστεί το όνομά του μέσα από την συγκεκριμένη Επιτροπή, στέλνει στο Δικαστικό Συμβούλιο τον Τριαντόπουλο και τον Αγοραστό με την κατηγορία του μπαζώματος, κύριε Υφυπουργέ. 
Θα αποφασίσει, βέβαια, το φθινόπωρο το Δικαστικό Συμβούλιο και εμείς θα παρακολουθούμε αυτή την εξέλιξη με μεγάλη προσοχή διότι, ένας εισαγγελέας που τολμά μετά από τρεισήμισι χρόνια να στείλει κατηγορούμενους δύο ανθρώπους, οι οποίοι έδωσαν τις εντολές να γίνουν αυτά τα εκτρώματα στον χώρο, τον ιερό πλέον χώρο της τραγωδίας θα πρέπει τουλάχιστον, από εμάς να έχει την προστασία μας ως κόμμα. Θέλουμε να προστατεύσουμε αυτόν τον αντιεισαγγελέα και θα παρακολουθούμε και την εξέλιξη της πορείας του εάν τελικά, παραμείνει στη θέση του, εάν παραμείνει στην έδρα του, εάν παραμείνει εδώ στην Αθήνα, εάν μετατεθεί κάπου αλλού. 
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Είναι Αρεοπαγίτης.
ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»): Άρα, λοιπόν, κύριε Υφυπουργέ, αυτό είναι τόσο το καλύτερο, δεν μπορεί καμία κυβέρνηση να τον κουνήσει από τη συγκεκριμένη θέση αλλά, να σας πω και κάτι άλλο κύριε Υφυπουργέ, ό,τι θέλετε κάνετε και αν θέλετε να τον μεταθέσετε ή να τον πάτε κάπου αλλού ή να τον στείλετε σπίτι του μπορείτε να το κάνετε έχετε την δύναμη, έχετε την εξουσία ωστόσο, σας είπα δεν θα απολογηθείτε εσείς για τον διορισμένο Φλωρίδη. Αυτό πρέπει να το κάνει η Κυβέρνηση και θα πρέπει η Κυβέρνηση να έχει τελικά, την ευθιξία να μπει στη διαδικασία να ζητήσει τουλάχιστον, ένα συγγνώμη από τα θύματα, από τους γονείς των θυμάτων και μετά από τους ανθρώπους οι οποίοι προσπάθησαν, έβαλαν το κεφάλι τους στον τορβά όπως λέμε εμείς στο χωριό μας, τους πολιτικούς που κατάφεραν και το ανέδειξαν αυτό το πράγμα. 
Θα έρθω τώρα στο σημερινό σχέδιο νόμου το οποίο συζητάμε σήμερα, κύριε Υφυπουργέ και περιλαμβάνει ένα ιδιαίτερα ευρύ φάσμα ρυθμίσεων, οι οποίες ασφαλώς εκτείνονται από την προστασία των πολιτών απέναντι σε στρατηγικές αγωγές φίμωσης, είμαι δημοσιογράφος 32 χρόνια, μέλος της Ένωσης Συντακτών, τα γνωρίζω αυτά βέβαια, δεν έχω πάει ποτέ στο δικαστήριο ως κατηγορούμενος για συκοφαντική δυσφήμηση και είναι κάτι που με τιμά στα 32 μου χρόνια, ποτέ στο δικαστήριο, όμως, αυτά εκτείνονται μέχρι και σε ζητήματα λειτουργίας της Δικαιοσύνης, του Κτηματολογίου, της συμμόρφωσης της διοίκησης στις δικαστικές αποφάσεις και μια σειρά ακόμα διατάξεων που η κυβέρνηση επιχειρεί να παρουσιάσει ως μία συνολική μεταρρύθμιση. 
Η πραγματικότητα, όμως, είναι αρκετά διαφορετική για εμάς, στην «ΕΛΛΗΝΙΚΗ ΛΥΣΗ», ας πούμε ότι αναγνωρίζει το κόμμα μας ότι υπάρχουν επιμέρους θετικές προβλέψεις μέσα στο συγκεκριμένο νομοσχέδιο. Δεν προσπαθούμε και δεν θα εκμηδενίσουμε τα πάντα. Το κάνουμε άλλωστε, πάντα αυτό. Αναγνωρίζουμε ότι το φαινόμενο των στρατηγικών αγωγών το γνωστό πλέον σε όλους μας SLAPP, αποτελεί ένα πραγματικό πρόβλημα για κάθε δημοκρατική χώρα, για κάθε δημοκρατική κοινωνία. Είναι γεγονός ότι τα τελευταία χρόνια ολοένα και περισσότεροι δημοσιογράφοι συνάδελφοι, ερευνητές κυρίως πολίτες, ακόμα και απλοί χρήστες του διαδικτύου βρίσκονται αντιμέτωποι με αγωγές και μηνύσεις υπέρογκων ποσών όχι επειδή κάποιος επιδιώκει πραγματικά τη δικαστική προστασία, αλλά επειδή επιχειρεί να τους εξουθενώσει οικονομικά, να τους εκφοβίσει και τελικά να τους οδηγήσει στη σιωπή. 
Κύριε Υφυπουργέ, έχω ένα παράδειγμα να αναφέρω. Επειδή μία πολιτική αρχηγός εκκολαπτόμενη θίχτηκε, γνωρίζετε για μια συκοφαντική απλή δυσφήμηση. Είχα χρόνια να το ζήσω αυτό. Από το έτος 2010, 2011 που είχε εισβάλλει η Δίωξη Ηλεκτρονικού Εγκλήματος στο σπίτι του δημοσιογράφου Καψαμπέλη για μια απλή συκοφαντική δυσφήμηση. Υπήρξε λοιπόν, μία φερόμενη απλή συκοφαντική δυσφήμιση και η εκκολαπτόμενη αρχηγός -ευρωβουλευτής σήμερα- ξέρετε τι έκανε, κύριε Υφυπουργέ; Πίεσε τις δικαστικές αρχές μαζί με την Αστυνομία, κατέθεσε βέβαια μήνυση για συκοφαντική και αυτό έγινε πριν δύο εβδομάδες και κινητοποιήθηκε όλο το σύστημα της Ελληνικής Αστυνομίας για να συλλάβει έναν τύπο, ο οποίος συκοφάντησε την συγκεκριμένη πολιτική αρχηγό και επειδή δεν άνοιξε την πόρτα ο άνθρωπος σε αυτούς που έλεγαν ότι είμαστε Αστυνομία ανοίξτε και πολύ καλά έκανε και δεν άνοιξε διότι, οποιοσδήποτε σήμερα λέει ότι είμαι ΔΕΔΔΗΕ, είμαι Αστυνομία,  είμαι οτιδήποτε τι έκανε; Ενεργοποίησε την εισαγγελία, κύριε Υφυπουργέ και πήγε η εισαγγελική λειτουργός στο σπίτι του για μία απλή συκοφαντική δυσφήμηση.
Το αντιλαμβάνεστε αυτό; Που σε περιπτώσεις πολύ πιο σοβαρές ποινικά κολάσιμες, ο εισαγγελέας δεν κινείται από το γραφείο του, δεν βγαίνει έξω και όμως, ποιον και γιατί ήθελε να εξυπηρετήσει η συγκεκριμένη δικαστική λειτουργός; Γιατί πήγε βράδυ, ξημερώματα στο σπίτι του ανθρώπου, οικογενειάρχης ο άνθρωπος αυτός, για μία απλή συκοφαντική δυσφήμιση κύριοι. Το επισημαίνω να το λάβετε υπόψη σας για να καταλάβετε ότι υπάρχουν δύο μέτρα και δύο σταθμά, υπάρχει δικαιοσύνη δύο ταχυτήτων σε αυτήν την χώρα.  
Εν πάση περιπτώσει, συνεχίζω. Κανένας οικονομικά ισχυρός και κανένας πολιτικά ισχυρός και κανένας οργανωμένος μηχανισμός δεν πρέπει να χρησιμοποιεί τα δικαστήρια ως όπλο εκφοβισμού απέναντι στους Έλληνες πολίτες. Αναγνωρίζουμε το ύψιστο δικαίωμα του κάθε ενός από εμάς όταν θίγεται που θέλει να προσφύγει στην ελληνική δικαιοσύνη ωστόσο, αυτό δεν μπορεί να χρησιμοποιείται ως ένα όπλο κατά των δημοσιογράφων οι οποίοι αποκαλύπτουν, κύριε Υπουργέ, που ξεσκεπάζουν, που φέρνουν στο φως της δημοσιότητας τεράστια σκάνδαλα αναδεικνύοντας την αλήθεια υπέρ των πολιτών πάντα και υπέρ της δημοκρατίας ασφαλώς.
Η ελευθερία της έκφρασης αποτελεί θεμελιώδη δημοκρατική αρχή και δεν μπορεί να περιορίζεται μέσω αγωγών εκατοντάδων χιλιάδων οι οποίες έχουν ως μοναδικό σκοπό να εξαντλήσουν οικονομικά τον αντίδικο, όμως, κυρίες και κύριοι συνάδελφοι, η άλλη όψη του ίδιου νομίσματος είναι εξίσου σημαντική και είναι αυτή που προανέφερα σχετικά με το δικαίωμα προσφυγής στην δικαιοσύνη. Η ισορροπία ανάμεσα στα δύο αυτά δικαιώματα είναι λεπτή και απαιτεί σαφείς κανόνες, αντικειμενικά κριτήρια και απόλυτη ασφάλεια δικαίου δυστυχώς, το σχέδιο νόμου που συζητάμε σήμερα εισάγει διαδικασίες που δημιουργούν περισσότερα ερωτήματα από όσα λύνουν και εξηγούμαι για να μην παρεξηγούμαι, κύριε Υπουργέ, προβλέπει ότι ο εναγόμενος θα μπορεί σε τριάντα (30) ημέρες από την κατάθεση της αγωγής να ζητά την απόρριψή της ως προδήλως αβάσιμη ή χαρακτηριστική όπως αναφέρει το σχέδιο.
Η Κυβέρνηση ισχυρίζεται ότι έτσι θα αποσυμφορηθούν τα δικαστήρια. Μάλιστα. Αναρωτιόμαστε, όμως, εάν συμβαίνει ακριβώς το αντίθετο από αυτό που ισχυρίζεστε εσείς γιατί μέχρι σήμερα, με τις μέχρι τώρα παρεμβάσεις στα δικαστήρια δεν έχουν αποσυμφορηθεί ακόμα, κύριε Υφυπουργέ, διότι, αντί να εκδικάζεται απευθείας η κύρια αγωγή δημιουργείται μία νέα παράλληλη αντιδικία σχετικά με το εάν η αγωγή είναι ή δεν είναι καταχρηστική δηλαδή, αντί να επιταχύνουμε την απονομή της δικαιοσύνης κινδυνεύουμε να δημιουργήσουμε έναν νέο κύκλο δικονομικών αντιπαραθέσεων, νέες αποφάσεις, νέα ένδικα μέσα και τελικά, μεγαλύτερο φόρτο εργασίας για τους ήδη επιβαρυμένους δικαστές μας.
Εδώ εντοπίζουμε μια μεγάλη αντίφαση. Η Κυβέρνηση μάς μιλά διαρκώς για την επιτάχυνση της δικαιοσύνης, αλλά αποφεύγει να αντιμετωπίσει τις πραγματικές αιτίες της καθυστέρησης. Η ελληνική δικαιοσύνη δεν καθυστερεί επειδή δεν υπάρχουν αρκετές διαδικασίες, καθυστερεί επειδή λείπουν δικαστές και το ξέρετε, κύριε Υφυπουργέ, καθυστερεί επειδή λείπουν εισαγγελείς, επειδή λείπουν δικαστικοί υπάλληλοι, επειδή λείπουν σύγχρονες υποδομές, για τις οποίες πολύς ντόρος έχει γίνει μέσα από αυτήν την αίθουσα, λείπουν ολοκληρωμένα συστήματα τα οποία θα λειτουργούν πραγματικά και όχι μόνον να μένουν στα χαρτιά. Οι Έλληνες πολίτες περιμένουν χρόνια για να εκδικαστούν οι υποθέσεις τους. Επιχειρήσεις καταρρέουν μέχρι να εκδοθεί μια τελεσίδικη απόφαση, οικογένειες ζουν επί χρόνια μέσα στην δικαστική αβεβαιότητα. Αυτά, είναι τα πραγματικά για εμάς προβλήματα της ελληνικής δικαιοσύνης και αυτά δεν λύνονται προσθέτοντας μια ακόμα διαδικασία ή μια υπουργική εξουσιοδότηση.
Αναγνωρίζουμε επίσης, ως θετική την προσπάθεια ενίσχυσης της συμμόρφωσης της διοίκησης προς τις δικαστικές αποφάσεις. Το αναγνωρίζουμε και το δηλώνουμε. Είναι αυτονόητο ότι το ίδιο το κράτος οφείλει πρώτα να σέβεται τις αποφάσεις της δικαιοσύνης ωστόσο, ακόμα κι εδώ τα προβλεπόμενα χρονικά περιθώρια τριών έως έξι μηνών για συμμόρφωση δημιουργούν εύλογους προβληματισμούς, όταν ο πολίτης υποχρεώνεται να τηρεί αυστηρές προθεσμίες απέναντι στο Δημόσιο τότε και το ίδιο το Δημόσιο οφείλει να ενεργεί με την ίδια ακριβώς ταχύτητα απέναντι στον πολίτη.
Ένα ακόμη ιδιαίτερα προβληματικό σημείο του νομοσχεδίου είναι ο περιορισμός της δυνατότητας άσκησης αναίρεσης ενώπιον του Αρείου Πάγου με βάση το ύψος του επίδικου ποσού. Η Κυβέρνηση παρουσιάζει την ρύθμιση αυτή ως μέτρο αποσυμφόρησης του ανωτάτου δικαστηρίου, όμως, η πρόσβαση του πολίτη στον αναιρετικό έλεγχο δεν μπορεί να εξαρτάται από οικονομικά φίλτρα. Δεν μπορεί η αξία μιας υπόθεσης να καθορίζει, εάν ο πολίτης δικαιούται ή όχι να ζητήσει την κρίση του ανωτάτου δικαστηρίου της χώρας και επιτρέψτε μου να επισημάνω ακόμα μια αντίφαση. Από την μία πλευρά η Κυβέρνηση ισχυρίζεται ότι πρέπει να περιοριστούν οι αναιρέσεις για να μειωθεί ο φόρτος του Αρείου Πάγου, από την άλλη δημιουργείτε νέες οργανικές θέσεις δικαστών. Εάν πράγματι χρειάζεται ενίσχυση του ανθρώπινου δυναμικού τότε η λύση είναι η στελέχωση της δικαιοσύνης και όχι ο περιορισμός των δικαιωμάτων των πολιτών.
Εξίσου σοβαρούς προβληματισμούς προκαλεί και η διάταξη για τον επαναπροσδιορισμό των δικασίμων στις ανακοπές κατά της εκτέλεσης μέσω της ηλεκτρονικής πλατφόρμας. Θεωρητικά ακούγεται ως μέτρο εκσυγχρονισμού στην πράξη, όμως, όλοι αναγνωρίζουμε τα προβλήματα που αντιμετωπίζουν ήδη οι ηλεκτρονικές υποδομές της δημόσιας διοίκησης. Αντί να απλοποιηθεί αυτή η διαδικασία υπάρχει σοβαρός κίνδυνος να δημιουργηθούν νέα πρακτικά αδιέξοδα, νέες καθυστερήσεις και νέα ταλαιπωρία για δικηγόρους και πολίτες.
Ιδιαίτερη ανησυχία προκαλούν και οι διατάξεις του Μέρους Γ΄ του νομοσχεδίου που πίσω από τον τίτλο της επιτάχυνσης της δικαιοσύνης εισάγονται ρυθμίσεις που ενισχύουν τον συγκεντρωτισμό, διευρύνουν την διακριτική ευχέρεια της εκτελεστικής τους εξουσίας και αποδυναμώνουν θεσμικές εγγυήσεις που επί δεκαετίες αποτελούσαν πυλώνες της ανεξάρτητης δικαιοσύνης μας.
Στο άρθρο 35 για παράδειγμα, αντικαθίστανται  συμμετοχή εν ενεργεία Συμβούλους της Επικρατείας στην Επιτροπή Παρακολούθησης του Οδικού Χάρτη, τη δυνατότητα συμμετοχής επίτιμων, δηλαδή συνταξιούχων δικαστικών λειτουργών. Μπορεί κάποιοι να θεωρήσουν ότι πρόκειται για μια απλή οργανωτική μεταβολή για εμάς όμως, στην «Ελληνική Λύση» δεν είναι έτσι. Η παρουσία εν ενεργεία ανωτάτων δικαστικών λειτουργών αποτελεί θεσμική εγγύηση προσωπικής λειτουργικής ανεξαρτησίας, όταν αυτή αντικαθίσταται από πρόσωπα που επιλέγονται από την εκάστοτε πολιτική ηγεσία δημιουργούνται εύλογα ερωτήματα για την πραγματική ανεξαρτησία του οργάνου.
Στο ίδιο ακριβώς πνεύμα κινούνται και άλλες διατάξεις οι οποίες αυξάνουν οργανικές θέσεις, δημιουργούν νέα συμβούλια, νέες Επιτροπές, χωρίς να αντιμετωπίζουν το πραγματικό πρόβλημα. Η Κυβέρνηση φαίνεται να πιστεύει ότι κάθε δυσλειτουργία λύνεται με μια νέα δομή είναι μια πάγια τακτική σας αυτή, κύριε Υφυπουργέ, μία νέα Επιτροπή ή μία νέα γραμματεία, όμως, η ελληνική δικαιοσύνη δεν χρειάζεται άλλα γραφεία, δεν χρειάζεται άλλες καρέκλες, δεν χρειάζεται άλλους διοικητικούς επιπλέον μηχανισμούς. Χρειάζεται να αποδίδεται γρήγορα, χρειάζεται να αποδίδεται αποτελεσματικά και με τρόπο που να εμπνέει εμπιστοσύνη η ίδια η δικαιοσύνη και η απόδοσή της απέναντι στον Έλληνα πολίτη.
Εξίσου προβληματικές είναι οι νέες διατάξεις που αφορούν στην αξιοκρατία. Στο άρθρο 38 προβλέπονται ειδικές ρυθμίσεις για μη διοριστέους δικαστικούς λειτουργούς με σημαντική επέκταση προθεσμιών, δυνατότητα τοποθέτησης στις υπηρεσίες του Υπουργείου Δικαιοσύνης, σύσταση προσωποπαγών θέσεων και κυρίως πρόβλεψη αναδρομικής μισθοδοσίας για χρονικό διάστημα κατά το οποίο δεν παράχθηκε εργασία. Ποιο μήνυμα είναι αυτό και τι εκπέμπεται από αυτό το μήνυμα στους νέους επιστήμονες που αγωνίζονται, κύριε Υφυπουργέ, με ίσους όρους. Ποιο μήνυμα δίνετε σε όσους συμμετέχουν σε διαγωνισμούς πιστεύοντας στην περιβόητη αξιοκρατία;
Δεν μπορούμε να οικοδομούμε ένα κράτος δύο ταχυτήτων όπου για κάποιους ισχύουν ειδικές διευκολύνσεις και για άλλους τους υπόλοιπους, αυστηροί κανόνες. Παράλληλα, παρατηρούμε μια σταδιακή απομάκρυνση από τον θεσμικό ρόλο του Συμβουλίου της Επικρατείας και οφείλουμε να το τονίσουμε αυτό.  Η κατάργηση της υποχρεωτικής γνώμης τους σε συγκεκριμένες διαδικασίες και η δημιουργία κλειστών μηχανισμών εσωτερικών κρίσεων δεν ενισχύουν την διαφάνεια. Αντίθετα δημιουργούν την εικόνα μιας διοίκησης που επιθυμεί να λειτουργεί με ολοένα και λιγότερους εξωτερικούς θεσμικούς ελέγχους.
Κυρίες και κύριοι συνάδελφοι, σοβαρούς προβληματισμούς για εμάς στην «Ελληνική Λύση» προκαλούν και οι διατάξεις που αφορούν στο Κτηματολόγιο και στην δημόσια περιουσία. Η δυνατότητα αναγνώρισης κυριότητας λόγω έκτακτης χρησικτησίας σε ακίνητα που εμφανίζονται ως αγνώστου ιδιοκτήτη δημιουργεί τον κίνδυνο να χαθούν εκτάσεις που ανήκουν στο Δημόσιο ή στους Ο.Τ.Α., στους Οργανισμούς Τοπικής Αυτοδιοίκησης. Η προστασία της δημόσιας περιουσίας δεν μπορεί να αντιμετωπίζεται με πρόχειρες ρυθμίσεις ούτε με διαδικασίες που αφήνουν μεγάλα περιθώρια αμφισβητήσεων και δικαστικών διενέξεων. Το ίδιο ισχύει και για τις ρυθμίσεις σχετικά με τον παλαιό αιγιαλό όπου παρέχονται αυξημένες αρμοδιότητες στην διοίκηση για την αναγνώριση δικαιωμάτων και την διαγραφή εκτάσεων από τα δημόσια κτήματα με πολλές κρίσιμες λεπτομέρειες να παραπέμπονται σε μελλοντικές Υπουργικές Αποφάσεις.
Εμείς, κύριε Υφυπουργέ, πιστεύουμε ότι τα ζητήματα που αφορούν στην δημόσια περιουσία πρέπει να ρυθμίζονται με σαφήνεια από τον ίδιο τον νομοθέτη και όχι να αφήνονται στη διακριτική ευχέρεια της εκτελεστικής εξουσίας. Το ίδιο το πρόβλημα διαπιστώνουμε και σε άλλες διατάξεις του νομοσχεδίου. Αντί να υπάρχουν καθαροί κανόνες βλέπουμε συνεχείς εξουσιοδοτήσεις προς Υπουργούς για να ρυθμίσουν μελλοντικά κρίσιμα ζητήματα αυτό, όμως, δεν ενισχύει ασφαλώς την ασφάλεια του δικαίου αντιθέτως, τι κάνει; Δημιουργεί αβεβαιότητα και αφήνει περιθώρια διαφορετικών ερμηνειών και εφαρμογών.
Θα ήθελα επίσης, να σταθώ στις ρυθμίσεις που αφορούν στην ψηφιακή λειτουργία της Δημόσιας Διοίκησης. Θα τα πούμε όλα αυτά και στις επόμενες Επιτροπές, θα τα πούμε όλα αυτά και κατά τη διάρκεια της Ολομέλειας. Η Ενιαία Ψηφιακή Πύλη Πληρωμών συγκεντρώνεται σε μια ενιαία ηλεκτρονική καρτέλα οφειλής, τέλη, πρόστιμα, ασφαλιστικές και φορολογικές υποχρεώσεις πολιτών. 
Θα προσπεράσω διότι, μου είχε δώσει αρκετό χρόνο ο Πρόεδρος και θα κλείσω και θα πω ότι έχουμε ανάγκη από μια δικαιοσύνη που να λειτουργεί. Είναι απαραίτητη μία δικαιοσύνη αμερόληπτη σε μια δημοκρατική χώρα όπως είναι η χώρα μας. Οι Έλληνες δεν ζητούν περισσότερους νόμους, ζητούν αποφάσεις στην ώρα τους. Ζητούν, κύριε Υπουργέ, τα δικαστήρια να μπορούν να ανταποκριθούν στον όγκο των υποθέσεων, ζητούν περισσότερους δικαστές, περισσότερους υπαλλήλους, σύγχρονες υποδομές, πραγματικά λειτουργικά πληροφοριακά συστήματα και κυρίως ένα κράτος που να σέβεται τον πολίτη. 
Θα πω κύριε Υπουργέ κλείνοντας πως η «ΕΛΛΗΝΙΚΗ ΛΥΣΗ» πιστεύει σε μια δικαιοσύνη πραγματικά ανεξάρτητη, γρήγορη και αποτελεσματική σε μια δικαιοσύνη που να προστατεύει τον νομοταγή πολίτη, να υπερασπίζεται τα θύματα, να αποδίδει ευθύνες χωρίς καθυστερήσεις και να λειτουργεί ασφαλώς με αξιοκρατία και διαφάνεια. Αυτό, κύριε Υπουργέ, κρατήστε το. Αξιοκρατία και διαφάνεια θέλουμε δεν ζητάμε κάτι άλλο. 
 ΑΝΑΣΤΑΣΙΟΣ ΔΗΜΟΣΧΑΚΗΣ (Προεδρεύων της Επιτροπής): Τον λόγο έχει ο κύριος Γεώργιος Ρούντας, Ειδικός Αγορητής της Κ.Ο «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ».
ΓΕΩΡΓΙΟΣ ΡΟΥΝΤΑΣ ( Ειδικός Αγορητής της Κ.Ο «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»): Εμείς θα επιφυλαχθούμε και θα τοποθετηθούμε στην Ολομέλεια. 
ΑΝΑΣΤΑΣΙΟΣ ΔΗΜΟΣΧΑΚΗΣ (Προεδρεύων της Επιτροπής): Τον λόγο έχει η κυρία Έλλη Ρούσσου, Ειδική Αγορήτρια της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ».
 ΕΛΛΗ ΡΟΥΣΣΟΥ (Ειδική Αγορήτρια της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Αρχικά, θα ήθελα να πω ότι σήμερα μιλάμε για το δικαίωμα στην έκφραση, μιλάμε για την ελευθερία της έκφρασης, ένα θεμελιώδες ανθρώπινο δικαίωμα το οποίο είναι τόσο συνταγματικά κατοχυρωμένο όσο και στην Ευρωπαϊκή Σύμβαση των Δικαιωμάτων του Ανθρώπου και αποτελεί τον πυρήνα της δημοκρατίας μας.  Άρα, τι ζητάμε με αυτό το νομοσχέδιο; Ζητάμε να προστατευθεί αυτό το θεμελιώδες δικαίωμα του κάθε ανθρώπου. Το νομοσχέδιο αυτό βέβαια, ήρθε πάρα πολύ καθυστερημένα ήρθε μετά την ολοκλήρωση, την παρέλευση της προθεσμίας ενσωμάτωσης της Οδηγίας  αντίSLAPP και παρά την καθυστέρησή του δεν μας έδωσε τον χρόνο και ενώ εμείς η «ΠΛΕΥΣΗ ΕΛΕΥΘΕΡΙΑΣ» είχε κάνει Επίκαιρη Ερώτηση για το θέμα αυτό και έρχεται 7 Ιουλίου το νομοσχέδιο πολύ λίγες μέρες στη δημόσια διαβούλευση -15 ημέρες- στον Ιούλιο μήνα καιρό διακοπών και τώρα μέσα σε τρεις-τέσσερις ημέρες, η συζήτηση στη Βουλή. Αυτές οι προθεσμίες δεν αξίζουν, δεν είναι αντάξιες αυτού που θέλουμε να επιτύχουμε στην προστασία ενός θεμελιώδους δικαιώματος για την ζωή μας.
Η «ΠΛΕΥΣΗ ΕΛΕΥΘΕΡΙΑΣ» ζητά ο δημόσιος διάλογος, ο οποίος αφορά δημόσια θέματα που αφορά το δημόσιο συμφέρον να είναι ελεύθερος, ζωηρός και χωρίς αναστολές. Οφείλουμε μέσα από τις διατάξεις να εξασφαλίσουμε ότι θα γίνεται πάντοτε μια διαρκής αναζήτηση της αλήθειας. Το δικαίωμα στην αλήθεια είναι πάρα πολύ βασικό θέμα διότι, έτσι θα μπορούμε να προβούμε σε καταγγελίες ή να ανοίξουμε συζητήσεις δημοσίων θεμάτων και να μάθουμε λεπτομέρειες, έγγραφα τα οποία τώρα αρνείται η Κυβέρνηση να ανοίξει όπως ας πούμε  τα διαφημιστικά τα κονδύλια στα μέσα ενημέρωσης. Θέλουμε μέσα από αυτές τις διατάξεις να προασπιστεί το Κράτος Δικαίου επίσης, να υπάρχει λογοδοσία ενάντια σε κάθε μορφής συγκάλυψης. Θα ξεκινήσω για αυτές τις διατάξεις οι οποίες, κατ’ αρχάς, είναι περιοριστικές δυστυχώς, δεν είναι το νομοθέτημα αυτό που άξιζε σε αυτήν την περίπτωση όταν μάλιστα έχουμε ζήσει στην Ελλάδα τόσες εκφοβιστικές πρακτικές. Τελευταία υπόθεση σας μιλάω για την υπόθεση Γρηγοριάδη, στην οποία ο κ. Ζαχαρίας Κεσσές, ο οποίος ήταν ο δικηγόρος του και υπάρχουν δικαστές που εφαρμόζουν το νόμο και τις αποφάσεις του ΕΔΔΑ και απερρίφθη η αγωγή του, μια εκφοβιστική αγωγή κατά του Αθανασίου Κουκάκη τον οποίο καλέσαμε και θεωρούμε ότι η εμπειρία του θα δώσει από αυτήν την υπόθεση τον φόβο που προκαλεί σε έναν άνθρωπο μια τέτοια Slapp αγωγή ή μια Slapp πρακτική διότι, δεν μιλάμε μόνον για Slapp αγωγές είναι και οι Slapp πρακτικές που συνδέονται με τις Slapp αγωγές. Το να παρακολουθείται ένας άνθρωπος αυτό εμποιεί φόβο και δη ένας δημοσιογράφος, όταν λοιπόν αγωγές και Slapp πρακτικές συνδυάζονται, αντιλαμβάνεστε ότι καταλύεται το κράτος δικαίου, καταλύεται η Δημοκρατία και γι’ αυτό λοιπόν τον καλέσαμε.
 Καλέσαμε, επίσης, τον Νικόλα Κακλαμανάκη, τον Χρυσό Ολυμπιονίκη. Είχε κληθεί στην Επιτροπή Μορφωτικών Υποθέσεων για τον αθλητικό νόμο και είχε μιλήσει για τις Ομοσπονδίες, είχε μιλήσει για την Ομοσπονδία, για κατάχρηση εξουσίας, διασπάθιση δημοσίου χρήματος σε έναν πολύ εξαιρετικό λόγο που έκανε μέσα από τη βιωματική του εμπειρία. Όχι, λοιπόν, ο Κακλαμανάκης δεν είχε δικαίωμα να πει την βιωματική του εμπειρία στη Βουλή ούτε είχε δικαίωμα να την αναφέρει δημόσια κατά την Ομοσπονδία του, η οποία του άσκησε Slapp αγωγή με 100.000 αποζημίωση. Μόλις ασκήθηκε αυτή η αγωγή σταμάτησε ο  δημόσιος διάλογος για το τι συμβαίνει στον αθλητικό χώρο. Σταμάτησε ο δημόσιος διάλογος, σας τα λέω αυτά για αυτό το οποίο καλούμαστε να προασπίσουμε σήμερα. 
Αυτή η αγωγή κερδήθηκε στον Α΄ Βαθμό από σημαντικούς δικαστές οι οποίοι πώς κερδήθηκε; Δεν υπήρχε η Οδηγία αντί Slapp δεν είχε ενσωματωθεί και δεν είχαμε τέτοια βοήθεια. Κερδήθηκε από δικαστές που εφάρμοσαν και τη νομολογία του ΕΔΔΑ. Πάρα πολύ σημαντική η νομολογία του ΕΔΔΑ όπως ερμηνεύει την Ευρωπαϊκή Σύμβαση των Δικαιωμάτων του Ανθρώπου. Στο Εφετείο, όμως, δεν αναγνωρίσθηκε καμία απόφαση του ΕΔΔΑ, καμία απόφαση. Με δύο λόγια θεωρήθηκε υπεύθυνος ότι πρόσβαλλε την Ομοσπονδία και υποχρεώθηκε να πληρώσει 3.000. ευρώ γιατί; Διότι, είπε την αλήθεια του με στοιχεία, με αποδείξεις και αυτά τα πράγματα δεν εξετάστηκαν είναι το θέμα των αξιολογικών κρίσεων που έτσι έχουν εκδοθεί πολλές αποφάσεις οι οποίες έχουν επιδικάσει αποζημιώσεις σε ανθρώπους που δεν έπρεπε να καταστούν υπεύθυνοι σε τέτοια ζητήματα. Καλέσαμε λοιπόν, την Ένωση Δικαστών και Εισαγγελέων να μας πουν αν εφαρμόζεται η νομολογία του ΕΔΔΑ και πώς θα εφαρμόζεται, διότι, εάν δεν εφαρμόζονται οι αποφάσεις αυτές εν τέλει εάν δεν εφαρμόζεται η νομολογία ενιαία τότε πώς θα μπορέσουμε πράγματι να αντιμετωπίσουμε τις Slapp αγωγές αυτήν την στιγμή καθώς δεν υπάρχουν τέτοιες εγγυήσεις σήμερα. Επίσης, να προσθέσω πως καταργείτε την πρόσβαση στον Άρειο Πάγο με οικονομικά κριτήρια. Πώς είναι δυνατόν να καταργείτε την πρόσβαση του πολίτη στον Άρειο Πάγο; Ποιος το αποφασίζει αυτό; Είναι το Ανώτατο Δικαστήριο. 
Ο Νίκος Κακλαμανάκης, κέρδισε την υπόθεσή του στον Άρειο Πάγο διότι, υπήρξαν κάποιοι δικαστές οι οποίοι είπαν ότι η αξιολογική κρίση δεν μπορεί να την κρίνεις μόνο σου, μόνος ως δικαστής πρέπει να βλέπεις και όλο το γεγονοτικό υπόβαθρο, ώστε να δεις αν είναι έγκυρη και αξιόπιστη η αξιολογική κρίση και  δικαιώθηκε στον Άρειο Πάγο και εσείς, λέτε τώρα ότι με τα οικονομικά κριτήρια δεν θα μπορεί να έχει πρόσβαση στον Άρειο Πάγο ένας πολίτης. Μα, ο Άρειος Πάγος δεν ξαναδικάζει την υπόθεση. Ο Άρειος Πάγος εφαρμόζει τον νόμο. Ο Άρειος Πάγος διαμορφώνει εσφαλμένες ερμηνείες. Είναι δυνατόν αυτό; Τι είπαν οι δικαστές για αυτό; Για αυτό θέλουμε να ρωτήσουμε. Για αυτό καλέσαμε την Ένωση Δικαστών να μας πουν τι λένε γι’ αυτά τα πράγματα. 
Η δημόσια συζήτηση που γίνεται σήμερα δεν αφορά μόνον τους δημοσιογράφους, δεν αφορά μόνον τα Μέσα Μαζικής Ενημέρωσης (ΜΜΕ), αφορά την κοινωνία των πολιτών, πανεπιστημιακούς, επιστήμονες, περιβαλλοντικές οργανώσεις, συνδικαλιστές και πολίτες οι οποίοι αποκαλύπτουν υποθέσεις που αφορούν το Δημόσιο συμφέρον. Η προστασία λοιπόν, δεν πρέπει να εξαρτάται από την επαγγελματική ιδιότητα του προσώπου, αλλά από την φύση της δραστηριότητάς του, εάν μετέχει σε δημόσιο διάλογο και σε υποθέσεις που έχουν να κάνουν με το δημόσιο συμφέρον. Δεν μπορούμε να αφήσουμε αμφιβολίες ποιους θα καλύπτει αυτή η Οδηγία η ενσωμάτωση της Οδηγίας ((ΕΕ) 2024/1069.) διότι, τότε δημιουργούμε άλλες ανασφάλειες και έπειτα είναι πάρα πολύ εύκολο να καταδικάζονται άνθρωποι γιατί θα λένε την αλήθεια σε θέματα που αφορούν την ζωή μας, την κοινωνία, την πολιτική, την οικονομία μας, τον δημόσιο βίο μας.
 Αυτοί που κάνουν αγωγές έχουν χρήματα, είναι ισχυροί και γι’ αυτό πρέπει να υπάρξουν τέτοιες εγγυήσεις για τον εναγόμενο, να μπορέσει να μην ζημιωθεί και να μην καταδικαστεί από τέτοιες αγωγές. Δεν υπάρχουν αυτές οι εγγυήσεις μέσα στο νομοσχέδιο σας, θα τα πούμε και στο στην κατ’ άρθρον συζήτηση. Τον ενάγοντα δεν τον ενδιαφέρει να δικαιωθεί, τον ενδιαφέρει να σταματήσει ο δημόσιος διάλογος αυτό τον ενδιαφέρει ούτε, εάν ο εναγόμενος καταδικαστεί. Επίσης, βγάλατε, εξαιρέσατε  τις ποινικές υποθέσεις.  Γιατί εξαιρούνται οι ποινικές υποθέσεις;  Δεν ξέρετε πως γίνονται μηνύσεις τόσο εύκολα και συκοφαντικής δυσφημίσεις για εξύβριση; Γιατί τις εξαιρέσατε και αφήσατε μόνον τις αγωγές; Η ενσωμάτωση της Οδηγίας πρέπει να καλύπτει αυτό το πεδίο αλλιώς για τί προστασία μιλάμε από τις SLAPP  πρακτικές;  
Στα οφέλη το θέμα των κυρώσεων επίσης, είναι πάρα πολύ σημαντικό, θα σας τα πούμε και στην κατ’ άρθρον συζήτηση, αλλά θα σας πω το εξής πως αυτήν την στιγμή βρισκόμαστε σε ένα πάρα πολύ δύσκολο σημείο, κρίσιμο σημείο για τους δημοσιογράφους. Οι δημοσιογράφοι καταγγέλλουνε πιέσεις, καταγγέλλουν εκφοβισμό και αυτό πρέπει να το δούμε. Αυτή η ενσωμάτωση δεν αρκεί για να μπορέσουμε να προασπίσουμε την ελευθερία των δημοσιογράφων και την ελευθερία της έκφρασης.
 Έχει γίνει μια πολύ σημαντική δουλειά για αυτό καλέσαμε το Human Rights. Για ποιον λόγο;  Έχει κάνει μια σημαντική Έκθεση, η οποία δείχνει πόσο πιέζονται οι δημοσιογράφοι σήμερα -ανεξάρτητοι δημοσιογράφοι στη δουλειά τους- και τι μέτρα πρέπει να λάβει η κοινωνία και πως πρέπει να παρακολουθήσουμε αυτό το θέμα και πως πρέπει να προστατέψουμε σε αυτό την ελευθερία της έκφρασης ιδίως  από τον Ιούλιο του 2019 που έχει αναλάβει η Κυβέρνηση, καταγγέλλουν φαινόμενα παρενόχλησης, εκφοβισμού, παρακολουθήσεων και καταχρηστικών αγωγών. 
Ο κ. Τζαβέλλας, ο οποίος είχε δώσει τότε  το πράσινο φως όταν ήταν στην (ΕΥΠ), μεταξύ των έντεκα ατόμων που αποκαλύφθηκε η ταυτότητά τους διότι, δεν έχουμε πρόσβαση σε πράγματα και  σε  έγγραφα, μεταξύ αυτών ήταν και ο κ. Θανάσης ο Κουκάκης  και  τον οποίο καλέσαμε για αυτόν τον λόγο. Ο   Θανάσης  Κουκάκης,  παρακολουθείτο από το Predator. Άρα, λοιπόν, τι  σημαίνει η ελευθερία έκφρασης;
 Ενσωματώσουμε μια Οδηγία, αλλά  θα υπάρχουν άλλες SLAPP πρακτικές που θα εξαφανίζουν το έργο της;  Πώς θα προσαρμοστεί λοιπόν, μια Οδηγία σε ένα τόσο εχθρικό περιβάλλον για τους δημοσιογράφους;  Είμαστε τελευταίοι στην κατάταξη στο θέμα της ελευθερίας της έκφρασης και ένα ζήτημα που υπονομεύει το Κράτος Δικαίου. Αυτό πώς θα το αντιμετωπίσετε; Με μία απόφαση ο κ. Τζαβέλας ο Εισαγγελέας, απέρριψε το θέμα να ξανανοιχθεί  η υπόθεση των υποκλοπών. Αυτό τι είναι; Αυτό είναι ελευθερία; Πώς θα προασπίσουμε την ελευθερία της έκφρασης μέσα σε τέτοια συγκάλυψη που βλέπουμε σε όλα τα πεδία της ζωής μας;
 Επιφυλασσόμαστε, στη δεύτερη συνεδρίαση, λόγω του χρόνου, θα αναφερθούμε λεπτομερώς και στην κατ’ άρθρον συζήτηση. 
 ΑΝΑΣΤΑΣΙΟΣ ΔΗΜΟΣΧΑΚΗΣ (Προεδρεύων της Επιτροπής): Τον λόγο έχει ο κ. Χαράλαμπος Κατσιβαρδάς.
ΧΑΡΑΛΑΜΠΟΣ ΚΑΤΣΙΒΑΡΔΑΣ: Αξιότιμε κύριε Πρόεδρε, αξιότιμε κύριε Υπουργέ, κυρίες και κύριοι συνάδελφοι, καταρχάς, θα ήθελα να κάνω ένα σχόλιο αρχικώς διότι, ναι μεν εδώ διακυβεύονται δύο αγαθά να ξεκινήσω πως το συγκεκριμένο σχέδιο νόμου έρχεται ακριβώς για να επεξεργαστεί κάποιες χρονιές σοβούσες παθογένειες ενσωματώνοντας βεβαίως, στην εσωτερική έννομη τάξη την κοινοτική αυτή Οδηγία διότι, αφορά άπαντες τους ευρωπαίους πολίτες και ο λόγος είναι για τις καταχρηστικές αγωγές, οι οποίες έρχονται στην ουσία να φαλκιδεύσουν  το δικαίωμα της ελευθερίας εκφράσεως,  να προσβάλλουν την προσωπικότητα  να προσβάλουν, δηλαδή, έτερα συνταγματικώς κατοχυρωμένα έννομα αγαθά. Υπάρχει μία τέτοιου είδους αξιολογική στάθμιση, αλλά πριν μπω σε αυτό καθ΄ εαυτό το νομοσχέδιο θα πω ότι αυτή η αξιολογική στάθμιση εξ΄ού και λέω ότι είναι προϊόν επεξεργασίας γίνεται επί καθημερινής βάσης στην δικαστηριακή πρακτική δηλαδή, όταν ακούγονται προς εκδίκαση υποθέσεις ιδίως στα αστικά δικαστήρια πέραν των ποινικών, υπάρχει στάθμιση βασικά κατά πόσον η φερόμενη ως επιλήψιμη ή αξιοκατάκριτη, αξιόμεμπτη ποινικά κολάσιμη πράξη ή αδικοπραγία κατά πόσον παραβιάζει τις αντίστοιχες διατάξεις ή εμπίπτει με βάση την αρχή της αναλογικότητας -την θεμελιώδη αυτή αρχή- στο πεδίο της ελευθερίας εκφράσεως όπως τούτο ρητώς κατοχυρώνεται στο άρθρο 14 του Συντάγματος, εν συνδυασμώ με το άρθρο 10 της Ευρωπαϊκής Συμβάσεως Δικαιωμάτων του Ανθρώπου. 
Υπάρχει αυτή η νοητική διεργασία και αυτή η διαρκής αξιολογική στάθμιση τι είναι αυτό το οποίο προκρίνεται, ποιο έννομο αγαθό, της ελευθερίας εκφράσεως και εκεί εξετάζονται και τυχόν οι επικουρικές φάσεις για την άρση του άδικου χαρακτήρα της πράξης στην απλή δυσφήμηση, όταν δεν είχε καταργηθεί. Σήμερα γίνονται οι ισχυρισμοί, δηλαδή η μετατροπή της συκοφαντικής σε απλή για να προταχθούν ως λυσιτελώς οι ισχυρισμοί αυτοί, εάν εμπίπτουν στο δικαιολογημένο ενδιαφέρον πέραν της απόδειξης αυτής καθαυτής για το τι είναι συκοφαντικό ή μη και τι συνιστά προσβολή προσωπικότητας, εάν στοιχειοθετείται τόσο αστικά και όσο ποινικά ποινικό αδίκημα ή αδικοπραγία ή  απαλλάσσεται είναι δηλαδή μέσα στα άκρα όρια με βάση πάντοτε και λαμβάνοντας υπ΄ όψιν κατ’ ιδίαν τα διαφορετικά πραγματικά περιστατικά του βιοτικού γίγνεσθαι. Θέλω να πω ότι γίνεται μια συγκεκριμένη αξιολογική στάθμιση. 
Κατ’ αναλογίαν αυτό συμβαίνει και στην ενσωμάτωση της εσωτερικής εννόμου τάξεως. Στην ελληνική έννομη τάξη ειρήσθω εν παρόδω ήδη υπάρχει το αναγκαίο υπόβαθρο με τις ήδη ενισχύει τροποποιηθείς διατάξεις του Κώδικα της Πολιτικής Δικονομίας ήτοι από την 01/01/2026 έχει τροποποιηθεί ο Κώδικας Πολιτικής Δικονομίας ιδίως στη νέα τακτική διαδικασία, ακριβώς θέτοντας θεσμικές εγγυήσεις  και εχέγγυα προκειμένου να διϋλίζονται εκ των προτέρων με προδικαστικές τρόπον τινά αποφάσεις, με διατάξεις  των δικαστών προτού αχθούν προς εκδίκαση και εκδοθούν αποφάσεις προδήλως αβάσιμες ή και δικονομικά απαράδεκτες. 
 Ήδη ο νυν ενισχύει Κώδικας Πολιτικής Δικονομίας υποδέχεται και τέτοιου είδους καταχρηστικές αγωγές και με την ενσωμάτωση στην εσωτερική έννομη τάξη της Κοινοτικής Οδηγίας για τις καταχρηστικές ενισχύεται έτι περαιτέρω. Στο ήδη υπάρχον πλαίσιο αυτό της θεσμικής θωράκισης από καταχρηστικές εν γένει ή προδήλως αβάσιμες ή δικονομικά απαράδεκτες αγωγές με τη νέα τακτική, θα ισχυροποιηθεί με τη διάταξη αυτή που είναι προς την ορθή κατεύθυνση, θα υπάρχουν προδικαστικά, πρόωρα αξιολογικές βάσεις, εχέγγυα ούτως ώστε, να απορρίπτονται και να μην άγονται προς εκδίκαση όπως επίσης, είναι η πρόνοια η οποία λαμβάνεται για την εγγυοδοσία στα δικαστικά έξοδα. 
Έτι περαιτέρω οσαύτως για την θωράκιση και την αποσόβηση καταχρηστικών δηλαδή μιας μορφής εργαλειοποίησης της αστικής δικαιοσύνης προκειμένου να καταστεί κάποιος όμηρος, να φαλκιδευτεί το δικαίωμα της ελευθερίας εκφράσεως προκειμένου να εξυπηρετηθούν ενδεχομένως αλλότριες σκοπιμότητες αυτό θα προστατεύεται με βάση τις διατάξεις αυτές που όπως είπαμε έρχονται να ενισχύσουν το ήδη υπάρχον πλαίσιο το οποίο θέτει εχέγγυα στις αστικές δίκες σε επίπεδο προδικαστικό.
Προβλέπεται επίσης, μία νέα τροποποίηση του Κώδικα Πολιτικής Δικονομίας στο παρόν σχέδιο νόμου καθόσον αφορά τη δυνατότητα ειδικής δωσιδικίας των φυσικών ή των νομικών προσώπων στην ημεδαπή να μπορούν να γίνει αγωγή προκειμένου να αποζημιωθούν σε περίπτωση που έχουν υποστεί βλάβη όπως επίσης, θα προβλέπεται με την τροποποίηση του άρθρου 326 και 905 του Κώδικα Πολιτικής Δικονομίας να υπάρχει ρητώς λόγος άρνησης αναγνώρισης δεδικασμένου στην αλλοδαπή ή αναγνώριση εκτελεστότητας δικαστικής απόφασης, η οποία εκδόθηκε στην αλλοδαπή.
 Επομένως, θέλω να πω ότι θεσπίζεται και προάγεται συστοίχως και συμπληρωματικώς στο ήδη υπάρχον τροποποιημένο πλαίσιο το οποίο θεραπεύει πανηγυρικά παθολογίες της δικαστηριακής πρακτικής, αναφέρομαι ειδικότερα στο να ενισχύει Κώδικα Πολιτικής Δικονομίας από 1/1/2026 το οποίο τροποποίησε η παρούσα Κυβέρνηση άρα, έρχεται να επισφραγίσει ουσιαστικά ότι εν τοις πράγμασι προστατεύονται και ισοσταθμίζονται τα έννομα αυτά αγαθά από την Συνταγματική έννομη τάξη και την Ευρωπαϊκή Σύμβαση Δικαιωμάτων του Ανθρώπου δηλαδή η προσωπικότητα,  η ελευθερία του Τύπου κατά περίπτωση. Θέλω να πω επομένως κατ’ αυτόν τον τρόπο θεμελιώνεται το αρκούντως ικανοποιητικό νομοθετικό πλαίσιο. Πάντοτε βεβαίως, όχι μονομερώς υπάρχουν αυτά τα εχέγγυα ούτως ώστε, να επακολουθούν κατά περίσταση και οι ανάλογες σταθμίσεις και περιπτωσιολογικές αξιολογήσεις σε κάθε περίπτωση. Τώρα, από κει και πέρα, αυτό καθ΄εαυτό πέραν δηλαδή τις τεχνικές εγγυήσεις, οι οποίες είναι προς την σωστή κατεύθυνση, αναδύεται ένα γενικότερο ζήτημα για την εργαλειοποίηση ενίοτε της δικαιοσύνης, όχι μόνον προς την αστική  κατεύθυνση, αλλά και στην ποινική για να εξυπηρετούνται αλλότριες σκοπιμότητες. Αυτό είναι ζήτημα γενικότερο, είναι αντικείμενο άλλης συζητήσεως και επειδή ο χρόνος πιέζει και θέλω να είμαι συνεπής, θα κάνω μια αναφορά πάλι στον ήδη προς τροποποίηση και προς την ορθή κατεύθυνση θεωρώ νόμο, κατ’ εκτέλεση του άρθρου 95 παράγραφος 5 ως προς την συμμόρφωση ή την πλημμελή συμμόρφωση της δίκης ως προς τις αποφάσεις των διοικητικών κυρίως δικαστηρίων, δηλαδή του Συμβουλίου της Επικρατείας και των διοικητικών που είναι προς την ορθή κατεύθυνση διότι, αξιοποιούνται τα εργαλεία ενεργοποίησης πειθαρχικού ελέγχου ή εν γένει ευθυνών από τα συμβούλια συμμόρφωσης προς τα αρμόδια όργανα, τα οποία υποχρεούνται εμπροθέσμως προσηκόντως και συννόμως να εφαρμόζουν ουσιαστικά τις αποφάσεις ακριβώς για να επιτυγχάνεται η εύρυθμη λειτουργία του κράτους δικαίου. Άρα, αυτά τα δύο είναι καίριες διατάξεις, οι οποίες είναι προς την ορθή κατεύθυνση και συντάσσομαι αναφανδόν ως προς αυτές. 
ΑΝΑΣΤΑΣΙΟΣ ΔΗΜΟΣΧΑΚΗΣ (Προεδρεύων της Επιτροπής): Τον λόγο έχει ο Υφυπουργός Δικαιοσύνης, κ. Ιωάννης Μπούγας, για 15΄ λεπτά.
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Κυρίες και κύριοι συνάδελφοι, όπως πάντα πράττω, ακούω με σεβασμό όλους τους συναδέλφους και τοποθετούμαι στο τέλος της διαδικασίας σε κάθε Επιτροπή μας. 
Επιτρέψτε μου να υπενθυμίσω ότι σήμερα είναι η 52η επέτειος από την Αποκατάσταση της Δημοκρατίας στην χώρα μας από τότε που η Ελλάδα επανήλθε στη νομιμότητα και στην ομαλότητα και ο Λαός της πλέον μπορεί να πράττει έργα ευημερίας και προόδου. Χρέος μας είναι να διατηρήσουμε τα οικονομικά, κοινωνικά και οικονομικά και τα πολιτικά ασφαλώς κεκτημένα και να ενδυναμώσουμε την Δημοκρατία μας. 
Οφείλω επειδή εθίγη από όλους τους Εισηγητές και Ειδικούς Αγορητές της Αντιπολίτευσης να κάνω μία αναφορά στην πρόσφατη πρόταση του Αντεισαγγελέα του Αρείου Πάγου που αφορά τον πρώην Υφυπουργό τον κύριο Τριαντόπουλο. 
Σας υπενθυμίζω, κυρίες και κύριοι συνάδελφοι, ότι η πρόταση είναι μια πράξη μιας διαδικασίας, η οποία ξεκίνησε από την Βουλή με βάση το άρθρο 86 του Συντάγματος. Υπενθυμίζω επίσης, ο ίδιος ο κύριος Τριαντόπουλος αυτόβουλα ζήτησε να ελεγχθεί το συντομότερο δυνατόν από τη δικαιοσύνη και η Κυβερνητική πλειοψηφία -δεν θυμάμαι άλλο προηγούμενο- απεφάσισε την παραπομπή του σύμφωνα με την διαδικασία που προβλέπει το άρθρο 86 του Συντάγματος και ο νόμος περί ευθύνης Υπουργών για την πλημμεληματική πράξη της παράβασης καθήκοντος. Για την ίδια πράξη ζητά την παραπομπή του ο Αντεισαγγελέα του Αρείου Πάγου στο Δικαστικό Συμβούλιο. Υπενθυμίζω ότι η Αντιπολίτευση σύσσωμη ζητούσε την παραπομπή Τριαντόπουλου για κακουργηματικές πράξεις κατά συνέπεια, οφείλουμε να θυμόμαστε ολόκληρη την ιστορία. 
Πρέπει επίσης, να πω επανερχόμενος στο ότι η πρόταση του Εισαγγελέα είναι μία επιμέρους δικαστική πράξη μάλλον θα ήθελα να υπενθυμίσω για να πω τη δική μου σκέψη τα λόγια ενός μεγάλου αμερικάνου δικαστή, είναι ο Δικαστής ο Robert Jackson, ο οποίος είχε πει δεν είμαστε τελικοί επειδή είμαστε αλάνθαστοι, αλλά είμαστε αλάνθαστοι επειδή είμαστε τελικοί» θέλοντας να υπογραμμίσει ότι στη δικαιοσύνη έχουμε επιμέρους διαδικαστικές πράξεις έχουμε, όμως, την τελική δικαιοδοτική κρίση, η οποία παράγει τεκμήριο αλήθειας και απευθυνόμενος με σεβασμό στους συναδέλφους θέλω να πω ότι ας περιμένουμε την τελική δικαιοδοτική κρίση, αυτήν που θα παράγει τεκμήριο αλήθειας και σας καλώ τότε να την σεβαστείτε διότι, στο πρόσφατο παρελθόν τελική δικαιοδοτική κρίση ανωτάτου εισαγγελικού λειτουργού δεν έγινε σεβαστή από την Αντιπολίτευση. Επομένως, θα πρέπει για να είμαστε συνεπείς και να έχουμε θεσμική προσήλωση όπως επιβάλλεται στους Βουλευτές του Ελληνικού Κοινοβουλίου, να παρακολουθούμε ασφαλώς τις ενδιάμεσες πράξεις μιας δικαστικής διαδικασίας όταν, όμως, έχουν την τελική κρίση των δικαιοδοτικών οργάνων, αυτήν να την σεβόμαστε και να μην την αμφισβητούμε διότι, αυτό τελικά εμπεδώνει και ενισχύει και την εμπιστοσύνη του ελληνικού λαού και του πολίτη προς την Δικαιοσύνη. 
Η Δικαιοσύνη, κυρίες και κύριοι συνάδελφοι, βρίσκεται τα τελευταία χρόνια στο επίκεντρο όπως γνωρίζετε μιας συνολικής μεταρρυθμιστικής προσπάθειας, μιας προσπάθειας που δεν περιορίζεται στην αντιμετώπιση των επιμέρους προβλημάτων, αλλά αποσκοπεί στον συνολικό, στον καθολικό μετασχηματισμό της λειτουργίας της έτσι ώστε να ανταποκρίνεται η χώρα μας στις απαιτήσεις σε ό,τι αφορά την απονομή της Δικαιοσύνης ενός σύγχρονου ευρωπαϊκού κράτους.  Στόχος μας είναι μία δικαιοσύνη ταχύτερη, αποτελεσματικότερη, περισσότερο διαφανής και προσιτή στον πολίτη. Μια δικαιοσύνη που απονέμεται σε εύλογο χρονικό διάστημα που εμπνέει εμπιστοσύνη και προστατεύει αποτελεσματικά τα δικαιώματα δηλαδή η δικαιοσύνη να αποτελεί πυλώνα του κράτους δικαίου και της δημοκρατίας. Με αυτήν την λογική προχωράμε τα τελευταία χρόνια σε σημαντικές αλλαγές και μεταρρυθμίσεις στον νέο Δικαστικό Χάρτη, στις παρεμβάσεις για την επιτάχυνση της πολιτικής και διοικητικής δίκης, στον εκσυγχρονισμό του Κώδικα Πολιτικής Δικονομίας, στην ψηφιοποίηση των δικαστικών υπηρεσιών, στην ενίσχυση του έμψυχου δυναμικού της δικαιοσύνης, αλλά και στην ενίσχυση των κτιριακών υποδομών. 
Οι μεταρρυθμίσεις αυτές δεν αντιμετωπίζονται πλέον μόνον ως εθνική επιδίωξη, αναγνωρίζονται σε ευρωπαϊκό και σε διεθνές επίπεδο. Οι προσφάτως δημοσιευθείσα Έκθεση της Ευρωπαϊκής Επιτροπής για το κράτος δικαίου αποτελεί απάντηση σε όλους τους ισχυρισμούς της Αντιπολίτευσης στις προηγούμενες συνεδριάσεις της Επιτροπής μας για το κράτος δικαίου, καθώς καταγράφει μία σημαντική πρόοδο που έχει σημειώσει η χώρα μας στον τομέα της δικαιοσύνης, αναγνωρίζοντας ότι οι μεταρρυθμίσεις, οι οποίες έχουν ήδη συντελεστεί είναι προς την σωστή κατεύθυνση και επιτυχείς και ενθαρρύνει την προσπάθειά μας στο πλαίσιο αυτών των μεταρρυθμίσεων. 
Αυτή η Έκθεση καίτοι καλή και ενθαρρυντική για την Ελλάδα δεν μας επιτρέπει ασφαλώς να επαναπαυθούμε αντίθετα, μας δημιουργεί ακόμη μεγαλύτερη ευθύνη να συνεχίσουμε με την ίδια συνέπεια τις μεταρρυθμίσεις οι οποίες ενισχύουν τους θεσμούς και εδραιώνουν το κράτος δικαίου. 
Επιτρέψτε μου τώρα να μπω στο σχέδιο νόμου. Το σχέδιο νόμου που φέρεται σήμερα προς συζήτηση στη Βουλή αποτελεί ακριβώς συνέχεια όπως είπα αυτής της μεταρρυθμιστικής προσπάθειας. Υπηρετεί δύο θεμελιώδεις διατάξεις κατά την άποψη της Ελληνικής Κυβέρνησης και του Υπουργείου Δικαιοσύνης, του κράτους δικαίου. Από την μια πλευρά προστατεύει την ελευθερία συμμετοχής στον δημόσιο διάλογο από καταχρηστικές δικαστικές πρακτικές. Από την άλλη διασφαλίζει ότι οι αποφάσεις της δικαιοσύνης δεν θα παραμένουν γράμμα κενό, αλλά θα εφαρμόζονται άμεσα και αποτελεσματικά όπως ακριβώς το διατακτικό της ορίζει και το Σύνταγμά μας επιβάλλει. Δύο διαφορετικοί άξονες, ένας κοινός στόχος η ενίσχυση της εμπιστοσύνης των πολιτών προς τους θεσμούς και ιδιαίτερα, προς τη δικαιοσύνη. 
Ο πρώτος άξονας του σχεδίου νόμου αφορά την ενσωμάτωση της Οδηγίας 1069/2024 για την προστασία από τις στρατηγικές αγωγές προς αποθάρρυνση της συμμετοχής του κοινού στις αγωγές  οι οποίες είναι γνωστές πλέον πανευρωπαϊκά ως αγωγές SLAPPs. 
Επιτρέψτε μου να πω, κυρίες και κύριοι συνάδελφοι ότι η χώρα μας είναι από τις πρώτες χώρες που ενσωματώνει την Ευρωπαϊκή Οδηγία. Δεν έχουν ενσωματώσει την ευρωπαϊκή Οδηγία η Βουλγαρία, η Τσεχία, η Δανία, η Γερμανία, η Ιρλανδία, η Ιταλία, η Ισπανία, το Λουξεμβούργο, η Ουγγαρία, οι Κάτω Χώρες, η Αυστρία, η Πορτογαλία και η Σλοβακία. Βλέπετε λοιπόν ότι όχι απλώς δεν καθυστερούμε, αλλά βρεθήκαμε και στην πρωτοπορία των χωρών που ενσωματώνουν την Οδηγία για τα SLAPPs.
Οφείλω εδώ επίσης, να πω ότι στην χώρα μας και πριν την ενσωμάτωση  της Οδηγίας το νομοθετικό πλαίσιο είναι αρκούντως ισχυρό και προστατευτικό και για τους δημοσιογράφους και για τους ερευνητές και για όλους όσοι συμμετέχουν στον δημόσιο διάλογο. Υπενθυμίζω ότι υπάρχουν δικονομικές προϋποθέσεις οι οποίες επιβάλλουν πριν την άσκηση αγωγής στον ενάγοντα, να καλέσει τον εναγόμενο να ανακαλέσει το δημοσίευμα το οποίο κατά την άποψη του ενάγοντος, είναι δυσφημιστικό. 
Όπως επίσης, με πρόσφατη νομοθετική παρέμβαση του Υπουργείου Δικαιοσύνης  και αναφέρομαι στον ν.5090/2024 καταργήθηκε υπενθυμίζω, το αξιόποινο της απλής δυσφήμισης. Αυτό δεν είχε μόνον αποτελέσματα στον χώρο του Ποινικού Δικαίου αλλά και στον χώρο του Αστικού Δικαίου καθώς πολλές αστικές αξιώσεις, οι οποίες βρίσκονταν σε εκκρεμοδικία στα δικαστήρια μετά την κατάργηση του άρθρου 362 του Ποινικού Κώδικα, κατέστησαν πλέον χωρίς νομική βάση. 
Οι καταχρηστικές αγωγές είναι ένα φαινόμενο που τα τελευταία χρόνια απασχολεί ολοένα και περισσότερο, είναι γνωστό και ελέχθη τις ευρωπαϊκές δημοκρατίες. Αναφέρομαι στις περιπτώσεις εκείνες, όπου η δικαστική προστασία χρησιμοποιείται, όχι για την ουσιαστική προστασία ενός δικαιώματος, αλλά κατά καταστρατήγηση των σχετικών διατάξεων ως μέσον οικονομικής πίεσης, εκβιασμού ή εξουθένωσης των δημοσιογράφων, των ερευνητών ή όλων όσοι συμμετέχουν όπως είπα πριν στο δημόσιο διάλογο, που καμιά φορά είναι και ακαδημαϊκοί, υπερασπιστές των ανθρωπίνων δικαιωμάτων και γενικότερα πολίτες, οι οποίοι αρθρώνουν δημόσιο λόγο για θέματα δημοσίου ενδιαφέροντος.
Με τις στρατηγικές αγωγές δεν πλήττονται απλώς τα μεμονωμένα πρόσωπα. Πλήττεται ο ίδιος ο δημόσιος διάλογος και τελικώς, η ίδια η δημοκρατία και το δικαίωμα ελεύθερης έκφρασης διότι, επιχειρείται έτσι να περιορισθεί η ελευθερία των επιχειρημάτων, όχι επειδή αυτά εκφράζονται κατά τρόπον που εκφεύγει του δημοκρατικά και συνταγματικά αναγνωρισμένου δικαιώματος, αλλά υπό τον φόβο της μακράς και δαπανηρής δικαστικής διαμάχης στην οποία υποβάλλονται όσοι με τις καταχρηστικές αγωγές ενοχλούν τους ενάγοντες και τα οργανωμένα πολλές φορές συμφέροντα τα οποία ενοχλούνται.
Με τον τρόπο λοιπόν αυτόν, με τις καταχρηστικές αγωγές, η δικαιοσύνη εργαλειοποιείται ως μέσον φίμωσης και αποθάρρυνσης της συμμετοχής στον δημόσιο διάλογο. Η δικαιοσύνη, όμως, δεν μπορεί να μετατρέπεται από καταφύγιο προστασίας δικαιωμάτων σε εργαλείο εκφοβισμού. 
Ταυτόχρονα, οφείλω να ξεκαθαρίσω και κάτι άλλο. Το νομοσχέδιο αυτό δεν περιορίζει το δικαίωμα δικαστικής προστασίας, δεν περιορίζει την πρόσβαση των θιγόμενων πολιτών στη δικαιοσύνη αντιθέτως, προστατεύει το κύρος της δικαστικής διαδικασίας από την καταχρηστική εργαλειοποίησή της. Γιατί άλλο, ασφαλώς, είναι η άσκηση ενός δικαιώματος και άλλο η κατάχρησή του. 
Η απάντηση της Πολιτείας με το σχέδιο νόμου το οποίο εισηγούμεθα κατά την άποψή μας είναι απολύτως σαφής και ισορροπημένη. Με το πνεύμα το οποίο περιέγραψα πριν το σχέδιο νόμου εισάγει ένα ολοκληρωμένο πλέγμα δικονομικών κυρίως διατάξεων. Προβλέπει τη δυνατότητα πρόωρης απόρριψης προδήλως αβάσιμων ή καταχρηστικών αγωγών, ώστε να αποφεύγεται η μακροχρόνια δικαστική ομηρία των εναγόμενων. 
Παρέχει στο δικαστήριο την δυνατότητα να διατάσσει την παροχή εγγυοδοσίας, όταν αυτό είναι απαραίτητο κατά την κρίση του δικαστή για την αποτροπή των καταχρηστικών πρακτικών. Κατοχυρώνει ένα δικαίωμα πλήρους αποζημίωσης του θύματος καταχρηστικής αγωγής και προβλέπει την επιβολή αποτρεπτικών κυρώσεων σε όσους κάνουν καταχρηστική χρήση της δικαστικής προστασίας, παράλληλα θεσπίζει μηχανισμούς προστασίας έναντι καταχρηστικών αποφάσεων, οι οποίες εκδίδονται σε τρίτες χώρες και παρέχει την δυνατότητα παρέμβασης οργανώσεων προς υποστήριξη των προσώπων που αποτελούν στόχο τέτοιων πρακτικών. 
Στο σημείο αυτό, θα ήθελα ιδιαιτέρως να σταθώ και να επισημάνω το εξής. Η Οδηγία επιβάλλει στα κράτη - μέλη να θεσπίσουν τις εγγυήσεις αυτές μόνον για διασυνοριακές υποθέσεις. Η Ελλάδα επέλεξε και αυτό είναι μια πολιτική απόφαση να επεκτείνει τις ίδιες εγγυήσεις και στις αμιγώς εσωτερικές υποθέσεις. Δεν επιλέγουμε την ελάχιστη δυνατή συμμόρφωση όπως συνέβη σε άλλα κράτη προς το ενωσιακό δίκαιο, επιλέγουμε το υψηλότερο επίπεδο προστασίας των θεμελιωδών δικαιωμάτων. 
Πρόκειται για μια επαναλαμβάνω, συνειδητή πολιτική επιλογή υπέρ της ελευθερίας της έκφρασης, της ελευθερίας της ενημέρωσης, της συμμετοχής των πολιτών στον δημόσιο διάλογο και αυτό είναι κάτι το οποίο πρέπει να το κρατήσουμε, να το επισημαίνουμε και να το αναδεικνύουμε. Είμαστε ίσως, η μοναδική χώρα, που επιλέγει την προστασία της Οδηγίας να την μεταφέρει και στις εσωτερικές υποθέσεις. 
Επιτρέψτε μου πριν πάω στο Δεύτερο Κεφάλαιο του σχεδίου νόμου να πω ορισμένα στοιχεία που αφορούν την άσκηση καταχρηστικών αγωγών για να επιβεβαιώσω και να ενισχύσω το επιχείρημά μου ότι ο δείκτης προστασίας και το πλαίσιο το νομοθετικό για την προστασία των δημοσιογράφων και των ερευνητών στην χώρα μας μέχρι σήμερα, είναι αρκετά προστατευτικό. 
Ασκήθηκαν τα προηγούμενα χρόνια νομίζω ότι τα στοιχεία είναι του έτους 2024, 265 αγωγές από τις οποίες δεκτές έγιναν οι 82 αγωγές κατά δημοσιογράφων.  Για 37 αγωγές ασκήθηκαν εφέσεις εκ των οποίων 14 εφέσεις έγιναν δεκτές και όσες τελικώς, έγιναν δεκτές  επιδικάζουν πολύ χαμηλά ποσά, υποπολλαπλάσια αυτών που οι ενάγοντες είχαν αιτηθεί. 
Κατά συνέπεια, η δικαστική κρίση και η νομολογία είναι δαψιλής καθώς επίσης και το νομοθετικό πλαίσιο προστατευτικό για να αποτραπούν συνθήκες καταχρηστικής άσκησης του δικονομικού και ουσιαστικού δικαιώματος από την προσβολή ενδεχομένως, με δημοσιεύματα τα οποία προσβάλλουν και είναι συκοφαντικά. 
Ο δεύτερος μεγάλος άξονας του νομοσχεδίου αφορά την συμμόρφωση της διοίκησης προς τις δικαστικές αποφάσεις. Για πρώτη φορά προβλέπεται η δυνατότητα υποκατάστασης  -υποκατάστασης επισημαίνω την λέξη-  της διοίκησης από τον δικαστή και συμμόρφωσης και επαναλαμβανόμενης κύρωσης μέχρι να συμμορφωθεί η διοίκηση. Είναι κάτι το οποίο ουσιαστικά, ακολουθεί τη νομολογία του Δικαστηρίου Ανθρωπίνων Δικαιωμάτων και βεβαίως είναι σε πλήρη συμμόρφωση με το άρθρο 95 του Συντάγματος, το οποίο είναι απολύτως σαφές. Η συμμόρφωση της διοίκησης δεν αποτελεί επιλογή. Αποτελεί υποχρέωσή μας με βάση τον συνταγματικό κανόνα, την Ευρωπαϊκή Σύμβαση Δικαιωμάτων του Ανθρώπου και τη νομολογία του Δικαστηρίου Ανθρωπίνων Δικαιωμάτων. Μια δικαστική απόφαση που παραμένει ανεκτέλεστη δεν αποκαθιστά την αδικία απλώς παρατείνει την αδικία. Η πραγματική αξία της δικαιοσύνης κρίνεται, όταν οι αποφάσεις της εφαρμόζονται. Η πρώτη που οφείλει να δίνει το παράδειγμα είναι η ίδια η Πολιτεία. Το ισχύον πλαίσιο υπηρέτησε τον σκοπό του για σειρά ετών. Η εμπειρία, όμως, ανέδειξε καθυστερήσεις, επικαλύψεις και διαδικαστικές δυσχέρειες που δεν συνάδουν με τις απαιτήσεις ενός σύγχρονου κράτους δικαίου. 
Με τις νέες ρυθμίσεις επιταχύνουμε τη διαδικασία συμμόρφωσης, απλουστεύουμε τα στάδια της, ενισχύουμε τις αρμοδιότητες των τριμελών συμβουλίων διοίκησης, καθιερώνουμε αποτελεσματικότερη παρακολούθηση της εκτέλεσης των δικαστικών αποφάσεων και δημιουργούμε ένα πιο λειτουργικό και αποτελεσματικό πλαίσιο που υπηρετεί όχι μόνο τον πολίτη, αλλά και αυτήν τη διοίκηση διότι, και η διοίκηση οφείλει, αλλά και έχει συμφέρον να συμμορφώνεται γρήγορα και αποτελεσματικά και σύμφωνα με τις υποδείξεις, αποφάσεις των συμβουλίων προς τις δικαστικές αποφάσεις. 
Κυρίες και κύριοι συνάδελφοι, το συζητούμενο σχέδιο νόμου περιλαμβάνει επίσης, σειρά επιμέρους σημαντικών παρεμβάσεων που εντάσσονται στη συνολική μεταρρυθμιστική πολιτική του Υπουργείου Δικαιοσύνης. Ρυθμίσεις που βελτιώνουν τη λειτουργία των δικαστικών υπηρεσιών και διευκολύνουν την εφαρμογή του δικαστικού χάρτη που ακόμη φορά αναφέρω πως τα αποτελέσματά του είναι πάρα πολύ ικανοποιητικά τα δύο πρώτα χρόνια λειτουργίας. Έχει απλοποιηθεί και έχει επιταχυνθεί ιδιαίτερα στον πρώτο βαθμό και ιδιαίτερα στα μεγάλα δικαστήρια της χώρας, η απονομή της δικαιοσύνης. 
Παρεμβάσεις που εκσυγχρονίζουν επιμέρους διαδικασίες ενώπιον του Συμβουλίου της Επικρατείας, ρυθμίσεις για την εύρυθμη λειτουργία των ιατροδικαστικών υπηρεσιών που στην κατ’ άρθρον συζήτηση θα τις αναπτύξουμε και θα τις αναδείξουμε. Διατάξεις που αντιμετωπίζουν πρακτικά ζητήματα, που ανέκυψαν κατά την εφαρμογή πρόσφατων νομοθετικών μεταρρυθμίσεων, ενισχύοντας τη λειτουργικότητα του συστήματος απονομής της δικαιοσύνης. Δεν πρόκειται για αποσπασματικές παρεμβάσεις. Πρόκειται για στοχευμένες βελτιώσεις, που ανταποκρίνονται στις πραγματικές ανάγκες όπως αναδείχθηκαν από την καθημερινή πρακτική απονομής του δικαίου στο δικαστικό πεδίο δηλαδή στα ελληνικά δικαστήρια. 
Κυρίες και κύριοι συνάδελφοι, το Κράτος Δικαίου δεν είναι μια αφηρημένη και γενική έννοια. Είναι καθημερινή εμπειρία του πολίτη, όταν γνωρίζει πώς μπορεί να εκφράζεται ελεύθερα χωρίς να εκφοβίζεται, όταν γνωρίζει ότι αν δικαιωθεί από τα δικαστήρια μετά από δαπανηρούς και μακροχρόνιους δικαστικούς αγώνες, η δικαστική απόφαση θα εφαρμοστεί. Όταν τέλος, γνωρίζει ο πολίτης ότι οι δημοκρατικοί θεσμοί λειτουργούν με συνέπεια, διαφάνεια και αποτελεσματικότητα. Αυτόν ακριβώς τον στόχο υπηρετεί το σχέδιο νόμου το οποίο εισηγείται το Υπουργείο Δικαιοσύνης. Δεν αποτελεί απλώς την ενσωμάτωση μιας Ευρωπαϊκής Οδηγίας ούτε ακόμη την τροποποίηση μιας νομοθετικής πρωτοβουλίας. Αποτελεί ένα ακόμη ουσιαστικό βήμα στην προσπάθεια οικοδόμησης μιας δικαιοσύνης σύγχρονης, αξιόπιστης και αποτελεσματικής, μιας δικαιοσύνης που προστατεύει τα δικαιώματα των πολιτών, ενισχύει τη δημοκρατία και εδραιώνει την εμπιστοσύνη του πολίτη προς τους θεσμούς. 
Με αυτές τις σκέψεις, καταθέτουμε το σχέδιο νόμου, εισηγούμεθα την ψήφισή του και ασφαλώς, είμαστε εδώ όπως σε κάθε σχέδιο νόμου να απαντήσουμε στους προβληματισμούς, στα ερωτήματα και στις ενστάσεις. 
Σας ευχαριστώ για την προσοχή σας.
ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής): Ευχαριστούμε και εμείς, κύριε Υφυπουργέ. 
Θα ανακοινώσω τώρα τους Φορείς που θα κληθούν για τη Δευτέρα. 
Είναι η Ένωση Δικαστικών Λειτουργών του Συμβουλίου της Επικρατείας, η Ομοσπονδία Δικαστικών Επιμελητών Ελλάδας, η Εταιρεία Νομικών Βορείου Ελλάδας, η Ένωση Συντακτών Ημερησίων Εφημερίδων Αθηνών, η Ένωση Εκδοτών Διαδικτύου, η Ολομέλεια Δικηγορικών Συλλόγων Ελλάδας, η Ανώτατη Συνομοσπονδία Πολυτέκνων Ελλάδος, η Ένωση Δικαστών και Εισαγγελέων, η Διευθύντρια του Εργαστηρίου Παθολογικής Ανατομικής του Τομέα Λοιμωδών και Παρασιτικών Νοσημάτων και Παθολογικής Ανατομικής του Τμήματος Κτηνιατρικής της Σχολής Επιστημών Υγείας του Αριστοτελείου Πανεπιστημίου Θεσσαλονίκης, η Ένωση Διοικητικών Δικαστών, η Ένωση Ιδιοκτητών Ημερησίων Εφημερίδων Αθηνών, η  Εθνική Σχολή Δικαστικών Λειτουργών και ο Πανελλήνιος Κτηνιατρικός Σύλλογος. 
Κυρίες και κύριοι συνάδελφοι, στο σημείο αυτό ολοκληρώθηκε η συνεδρίαση. Η επεξεργασία του σχεδίου νόμου θα συνεχιστεί τη Δευτέρα, 27 Ιουλίου 2026 και ώρα 14.00΄, στην Αίθουσα «Προέδρου Αθανασίου Κωνσταντίνου Τσαλδάρη». Θα είναι η δεύτερη συνεδρίαση με ακρόαση εξωκοινοβουλευτικών προσώπων. 
Καλό μεσημέρι. Σας ευχαριστώ όλους.
Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι Βουλευτές, κ.κ. Αθανασίου Χαράλαμπος, Αντωνίου Μαρία, Βούλτεψη Σοφία, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καλογερόπουλος Δημήτριος, Καππάτος Παναγής, Καραμπατσώλη Κωνσταντίνα, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κτιστάκης Ελευθέριος, Κωτσός Γεώργιος, Λαζαρίδης Μακάριος,   Μαντάς Περικλής, Μαρκογιαννάκης Αλέξανδρος, Μπαρτζώκας Αναστάσιος, Μπουκώρος Χρήστος, Νικολακόπουλος Ανδρέας, Οικονόμου Βασίλειος, Τριαντόπουλος Χρήστος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Δουδωνής Παναγιώτης, Μάντζος Δημήτριος,  Τσίμαρης Ιωάννης, Λαμπρούλης Γεώργιος, Κανέλλη Γαρυφαλλιά (Λιάνα), Ακρίτα Ελένη, Πολάκης Παύλος,  Παπαηλιού Γεώργιος, Γραμμένος Βασίλειος, Χήτας Κωνσταντίνος, Κουρουπάκη Ασπασία, Ρούντας Γεώργιος, Βαλτογιάννης Διονύσιος, Δημητροκάλλης Ιωάννης, Καραγεωργοπούλου Ελένη, Κατσιβαρδάς Χαράλαμπος, Σαρακιώτης Ιωάννης, Τζανακόπουλος Δημήτριος, Τσαπανίδου Παρθένα (Πόπη), Χρηστίδου Ραλλία, Ψυχογιός Γεώργιος.

Τέλος και περί ώρα 12.25΄ λύθηκε η συνεδρίαση.

